Назарий ёрдам. Қурилмалар техник таснифи. - Раздел для начинающих - Forum UzSat\nНазарий ёрдам. Қурилмалар техник таснифи.\nBy WestMedia, October 3, 2015 in Раздел для начинающих\nФақат қурилмалар ва таянч иборалар тўғрисида сўз юритамиз.\nСунъий йўлдош антенналари – сунъий йўлдошдан сигналларни қабул қилиш ва узатиш учун хизмат қилади.\nУларнинг кенг тарқалган тури бу – параболик антенна. (уларни кўпинча сунъий йўлдош антенналари деб атаймиз). Антенналар бир неча турга ва ўлчамга эга бўлади. Ҳозирда улар дунё миқиёсида сунъий йўлдош телевидениеси ва радиосини узатиш ёки қабул қилиш ва Интернет тармоғидан фойдаланиш учун хизмат қилмоқда.\nАнтенналарнинг 2 хил асосий тури мавжуд – тўғрифокусли ва офсет.\nТўғри фокусли (симметрик) антенна\n(Антенна ва апертура парабалоид ҳаракати билан характерланади.)\nСунъий йўлдошдан келаётган сигнал барқарорлиги ва кучи антенна диаметри билан ўзаро боғлиқ бўлади. Геостационар сунъий йўлдошдан фойдаланишда антенналар диметри асосан 55см дан 500см гача бўлиши назарда тутилган. Параболик текислик маркази (тахминан) қарама-қарши томонида нур тутгич (облучател) ўрнатилади. Нур тутгичга эса конвертор қўйилади.\nБу турдаги антенналардан С ва Кu типдаги сигналларни қабул қилиш имкони мавжуд.\nБу турдаги антенналар ҳозирда сунъий йўлдош телевидениеси ва интернет тармоғидан фойдаланишда жуда кенг тарқалган.\nОфсет антенна парабалоид носимметрик бўлаги нур тутгич билан антенна фокусидаги парабалоид ҳаракатини ўз ичига олган. Бунда фокус нуқтаси антеннанинг геометрик маркази пастида жойлашган бўлади. Антенналарда сунъий йўлдошдан келаётган нурлар урилиб, керакли нуқта эга бўлади.\nБу типдаги антенналарда конвертер антенна оғирлик маркази пастида вертикал ҳолатда бўлади, унинг барқарорлиги шамол қаршилигига бардошлироқлиги билан фарқланади. Географик кенгликка қараб унинг бурчак бикрлиги ўзгаради. Антенна тўғри фокусли каби доира эмас балки эллипс кўринишда бўлади, яъни горизонтал ўлчами вертикал ўлчамидан 10% га узун бўлади. Ўрнатганда антенна вертикали ҳолатда бўлиши керак.\nDVB (инглиз тилидан олинган қисқартма Digital Video Broadcasting — рақамли видео узатиш) — рақамли телевидения стандарти бўлиб, “DVB Project” халқаро ташкилоти томонидан таъсис этилган.\n1991 йилда телерадиокомпания воситалари ишлаб чиқарувчи European Launching Group ташкилотига асос солинди. 1993 йилга келиб, компания ўз номини Digital Video Broadcasting Project га ўзгартирди ва ҳозиргача DVB савдо белгиси остида фаолият кўрсатмоқда. Биринчи рақамли телевизион стандарт DVB Project томонидан ишлаб чиқарилди ва DVB-S сунъий йўлдош телевизион стандартига айланди.\nҲозирда DVB стандарти сунъий йўлдош, мобил, кабел, IPTV ва бошқа телевизион рақамли сигналларни узатишда хизмат қилмоқда. DVB стандарт видео сигналларни узатишда сиқилган формат яъни MPEG, MPEG-II, MPEG-IV, HD, UHD тарзда фойдаланувчи техник баъзаси имкониятларидан келиб чиққан ҳолда керакли тартибда узатиш имкониятига эга.\nEdited October 3, 2015 by erkinrasulov\nКонвертер – сунъий йўлдошдан келаётган сигналларни қабул қилувчи ва узатувчи қурилма.\nСунъий йўлдош телевиденияси учун биз сиз билан фақат қабул қилучи конверторлардан фойдаланамиз. Уларни бир йўналишли деб атаймиз. Сабаби икки йўналишли конверторлар асосан интернет тармоғи фойдаланувчилари учун қўлланилади.\nКонвертерлар – асосан кучли частотадаги сигналларни электромагнит тўлқинларига қайта ишлайди.\nКонверторларнинг бир қанча тури мавжуд. Улар бир биридан аниқ бир ўлчамдаги дипазонда ишлаши билан фарқланади.\nС – дипазон 3400-4200 MHz\nKu – диапазон 10700-12750 MHz\nКонверторлар - сунъий йўлдош сигналлари частотаси электромагнит тебранишларини кучайтириб, частоталарни қайта ишлайди. Қайта ишланган частоталар гетеродинга қараб камаяди ёки аксинча. Барча диапазонда конвертерларнинг ўз гетеродинига қараб танланади.\nЯкка (Single) 5150 / 5750 / 10750\nУниверсал 9750-10600 / 9750-10750\nС – дипазон учун 5150 ёки 5750 частотага эга якка гетеродин ишлатилади.\nЗамонавий универсал конверторларда Ku дипапзон учун иккита гетеродин 9750 MHz ва 10600 MHz қўлланилади.\nKu даипазонда биргетеродинда ишловчи конвертерлар фақат 10750 MHz частотада ишлайди. Улардан НТВ+ ва Триколор Тв операторлари сигналларини қабул қилишда фойдаланамиз.\nЗамонавий конверторлар ҳар қандай қутбланишда ҳам сигналларни қабул қилади. Бунга асосан бир чизиқли (вертикал/горизонтал) ва айланма (чап/ўнг айланма) қутбланиш киради.\nҲар хил қутбли сигналларни қабул қилишда конверторлар ток кучини камайтириш ёки ошириш йўли билан ўзгартириши мумкин. Вертикал -13, горизонтал учун 18 В керак бўлади. Савол туғилиши мумкинки L ва R учун қандай. Бу жуда оддий, қаерда L (чап) демак H (горизонтал) қаерда R (ўнг) демак V (вертикал).\nKu дипазон конвертори\nБу типдаги конвертордан асосан бир ресиверда фойдаланиш учун мўлжалланган. Агарда бир чиқишли конвертордан икки ресиверга фойдаланиш зарурати бўлган тақдирда ресверларнинг иккаласида ҳам бир хил қутбланишга эга частота сигналларидан фойдаланишга тўғри келади. Сабаби юқорида айтилганидек ҳар хил частоталарни қабул қилишда ток кучини ўзгартириб бошқа қутбланишга ўтиши мумкин.\nКонверторларнинг ишлаб чиқарувчи томонидан 2 фойдаланувчи учун\n4 фойдаланувчи учун\n8 фойдаланувчи учун\nмўлжалланган тури мавжуд. Уларнинг иш фаолияти бир биридан фақатгина фойдаланувчи сони билан фарқ қилади.\nСунъий йўлдош ресиверлари ва конверторлар ўртасида маълумот алмашинишига хизмат қилади.\nМаълумот алмашишда ток манбаини етқизиб бера олувчи коаксил кабеллардан фойланилади. Иш фаолиятида 13/18 В ток манбаи ва 22 kHz гача тўлқин тонларини ўтқиза олиш имкониятига эга. DiSEqC кабел орқали 13/18В занжирда 650-900мВ амплитудада маълумот узатади. Максимал амплитуда 1В, минимал 100мВ.\nDiSEqC кенг импулсли модуляцияни узатишда фойдаланилади, эгилувчи импульс кенглиги узатиладиган битга боғлиқ. 1 бит маълумотни узатиш вақти 1.5 мс ва ўз вақтида ҳар бири 500мкс га тенг 3 бўлакка тенг бўлинади.\nDiSEqC бир нечта тури мавжуд. Энг паст даражаси (1/2-2/2) Мини DiSEqC\nDiSEqC 1.0 4 та конверторни уланишини таминлайди\nDiSEqC 1.1 16 та конверторни уланишини таминлайди\nDiSEqC 1.2 позиционерлар ўртасида назорат ўрнатади\nDiSEqC 2.0 DiSEqC 1.0 да икки томонлама ахборот алмашишни тартибга солади\nDiSEqC 2.1 DiSEqC 1.1 да икки томонлама ахборот алмашишни тартибга солади\nDiSEqC 2.2 DiSEqC 1.2 да икки томонлама ахборот алмашишни тартибга солади\nDiSEqC 1.Х бир томонлама алоқа ҳисобланади, сабаби ресивер берган буйруқ фақат конверторга узатилса, DiSEqC 2.Х ларда ресиверга бу хусусида жаволб ҳам юбориш имкониятига эга. Уларни бир биргига улаганда фақат Х га этиборлироқ бўлиш керак. Икки томонлама ахборот алмашинувчи DiSEqC фақат ҳамроҳи ҳам шу оиладан бўлсагина мақсадга мувофиқ. Масалан DiSEqC 2.0 /1.0\nКоаксиаль кабель (RG-59)\nОдатда юқори частотадаги сигналларни етқизишда қўлланилади. Кабел 1880 йилда Британия физиги Оливер Хевисайд томонидан кашф қилинган.\n1 Ички сим (асосан мис ва мис-алюминий қотишмаси) якка тўғри сим кўринишида бўлади\n2 ички ҳимоя қатлами (полиэтилен, фторопласт). Ички симни бир хилда пластик марказда сақлайди, ташқи симлардан ҳимоялайди (диэлектрик).\n3 ташқи сим ўрами ва металл плёнка кабелдан ўтаётган сигнал импеданс оралиғида бўлишига хизмат қилади\n4 ташқи ҳимоя қатлами (поливинилхлорид) кабелни қуёшнинг ультрабинафша нурларидан ва ташқи таъсирдан ҳимоя қилади


АҚШда президент сайловлари тақдири судда ҳал бўлиши мумкин\n09:32 / 03.11.2020\nАҚШда республикачилар ва демократлар президент сайловлари натижалари бўйича судда баҳслашиш учун барча тайёргарлик чораларини кўриб қўйишди.\nAssociated Press ахборот агентлигининг хабар беришича, иккала партияда президентни сайловлар орқали аниқлашнинг иложи бўлмайдиган ҳолат учун ҳуқуқшунослар жамоаси шай турибди. Президент лавозимига номзодлардан бири ишончли ғалабага эриша олмаса, овоз беришдан кейин судда тафтишлар бошланиши эҳтимоли мавжуд.\nБу борадаги баҳслар жорий йилда пандемия сабабли аксарият сайловчилар бевосита сайлов участкаларида эмас, балки почта орқали овоз бергани борасида юзага келиши мумкин. Бу борада ҳозирдаёқ баҳслар бормоқда. Жумладан, Пенсильвания штатида почта орқали берилган овозлар сайловларнинг асосий кунигача ҳисоб-китоб қилинмаслиги айтилаётган бўлса, бошқа штатларда эса бу жараён овоз беришнинг эртаси кунидан, яъни 4 ноябрдан бошланиши таъкидланмоқда.\nШимолий Каролинада эса икки партия вакиллари орасида почта орқали берилган овозларни ҳисоблаш учун алоҳида кунлар ажратилиши кераклиги ёки йўқлиги борасида судда тортишув бормоқда. Демократлар алоҳида кунлар ажратилишини қўллаб-қувватлаётган бир пайтда, республикачилар бунга қарши чиқмоқда. Ҳозирча суд почта орқали берилган овозларни сайловларнинг асосий кунидан кейин 3 кун ичида ҳисоблаб чиқилишига рухсат берган.\nПрезидент сайловлари билан боғлиқ шикоятлар бўйича тортишувлар бошқа штатларда, жумладан Миннесотаа ва Невадада ҳам бормоқда.\nАҚШда сайловларнинг расмий куни – 3 ноябргача 94 млндан кўпроқ киши овоз бериб бўлди. Улардан 59 млндан кўпроғи ўз овозларини почта орқали жўнатган.\nЖорий президент сайловлари тақдири суд орқали ҳал этилиши АҚШ учун биринчиси бўлмайди. Бундай ҳолат 2000 йилдаги президент сайловларида республикачи Кичик Жорж Буш ва демократ Альберт Гор ўртасида юз берган. Ўшанда сайловлар учун ҳал этувчи штат - Флоридада берилган овозлар орасида фарқ кичик бўлган ва икки партия судга мурожаат қилган. Кўп сонли қайта ҳисоблашлардан кейин АҚШ олий суди 4 овозга қарши 5 овоз билан Бушни президент деб топган.\nЖорий йилда АҚШ президенти сайловларида амалдаги президент Дональд Трамп ва собиқ вице-президент Жо Байден кураш олиб бормоқда.


Фарғона вилояти Риштон туманига ташриф » Ўзбекистон Хотин-қизлар қўмитаси\nБош саҳифа » Қўмита янгиликлари » Фарғона вилояти Риштон туманига ташриф\n12-02-2018, 17:48 komitet 1 129 0\nЎзбекистон Республикаси Хотин-қизлар қўмитасининг Т.Нарбаева раҳбарлигидаги ишчи гуруҳи томонидан Риштон туманида истиқомат қилувчи оилалардаги ижтимоий-маънавий муҳит ўрганиб чиқилди. Хонадонлардаги реал ҳолат ва вазиятнинг изчил таҳлили давомида аниқланган муаммолар юзасидан бир қатор ишлар амалга оширилди.\nЖумладан, Риштон туманидаги “Оқ ер”, “Оқ томир”, “Уч ариқ”, “Бўстон” ва “Узун кўча” каби маҳалла фуқаролар йиғинлари (МФЙ) оилалардаги ижтимоий-маънавий муҳит бўйича хонадонларни ўрганиш мақсадида бириктирилган бўлиб, ишчи гуруҳ 1251та хонадон ва 30та ижтимоий соҳа объектларида бўлди.\nТурли оилалар билан олиб борилган ўзаро фаол мулоқот самараси ўлароқ, ўрганиб чиқилган хонадонларнинг 268та, ижтимоий соха объектларининг эса 3тасида муаммолар борлиги аниқланди ва бартараф этилди.\nИшчи гуруҳ томонидан ижтимоий-маънавий мухит бўйича олиб борилган ўрганишлар натижасида 105та турли хил оилавий келишовчилик, оилавий ажримлар арафасида турган оилалар яраштирилди.\nШунингдек, оилаларнинг 260тасига тиббий ёрдам, 37тасига дори-дармон воситалари, 33тасига озиқ-овқат, 16тасига 6,3 млн сўм миқдорида моддий ёрдам кўрсатилди, ижтимоий ҳимояга муҳтож 28та оилага озиқ-овқат маҳсулотлари тарқатилди.\nТумандаги “Бўстон”, “Оқ ер”, “Узун кўча”, “Оқ томир” МФЙлардаги 315 нафар хотин-қизлар “Соғлом авлод учун” фондининг кўчма бригадаси томонидан чуқурлаштирилган тиббий кўрикдан ўтказилди.\nМаҳаллалардаги ижтимоий ҳимояга мухтож оилаларнинг 4 нафар фарзанди имтиёзли равишда мактабгача таълим муассасаларига жойлаштирилди ва 1 нафар имконияти чекланган ўқувчига компьютер олиб берилди.\nИмконияти чекланган оила аъзолари бор оилаларнинг 10 тасига эса ногиронлик аравачалари тарқатилди.\nХотин-қизларни ижтимоий муҳофаза қилиш, ишсиз хотин-қизларни иш билан таъминлаш масаласида худудлардаги 110 нафар ишсиз хотин-қизлар тумандаги корхона ва ташкилотларга ишга жойлаштирилди.\nЖумладан, “Оқ ер” ва “Узун кўча” маҳалла фуқаролар йиғинларида фойдаланилмай турган бўш бинолар кайтадан таъмирланиб, 40 нафар хотин-қизлар учун янги иш ўринлари яратилди.\nШуниндек, хотин-қизлар ўртасида тадбиркорликни ривожлантириш ва бошқа мақсадларда 13 нафар хотин-қизларга 67,9 млн сўмлик кредитлар ажратилди.\n2 нафар кам таъминланган оилалардаги ишсиз хотин-қизларга тикув машиналари топширилди.\nМахаллалардаги 91та оилага газ балонлари тарқатилди, хонадонларга 52 тонна, 10-сонли мактабгача таълим муассасига 4 тонна кўмир етказиб берилди.\nУмумий ҳисобда 1.5 км узунликдаги ариқ ва зовурлар тозаланди, 1.5 км масофадаги кўчаларга ичимлик суви қувурлари ётқизилди, 4 км узунликдаги тупроқ йулларига шағал етказилиб, 1та электр подстанцияси таъмирланди.\n“Бўстон” маҳалла фуқаролар йиғинида жойлашган 21-мактабгача таълим муассасаси қайтадан таъмирланиб, янгидан жиҳозланди.


ИнтерФУТБОЛ :: «Бухоро» ҳолатига ким жавобгар?\nЯна такрор айтиш керак, клубларимиз ўз академиясига эга бўлиши шарт. Шунингдек, болаларни клуб фалфасасига мос услубда ўйнатишга ўргатиш, уларни босқичма-босқич асосий таркибга қадар тортиш талаб этилади. Бу борада «Бунёдкор» ва «Насаф» клубларини намуна сифатида келтириш мумкин. Академияси бор жамоаларда таркиб билан боғлиқ муаммо учрамайди, ҳисоб. Яна футболчиларнинг майдонда ўзаро тушуниб ўйнашлари, жамоага мослашишлари масаласи ҳам кўтарилмайди. Клубларимиз ҳамон футболчилар билан асосан 1 йиллик шартнома тузмоқда. У бир мавсум 20та ўйинда қатнашадими-йўқ, йил охирида эркин агент мақомини олиб, хоҳлаган жамоага кетаверади. Клуб шахсий академиясидан лоақал бир-икки футболчи чиқарсин, уларни сотсин, трансферлардан фойда кўрсин. Ҳа, тушунамиз, бу ишларнинг йўлга қўйиб олиш учун ҳам пул керак, барчаси молиявий ҳолатга боғлиқ. Демакки, жамоалар билимли, салоҳиятли менежерларга муҳтож. Клублар четдан ўйинчи олиб келиб, фақат бугунги натижани ўйлар экан, узвий ривожланиш кузатилмайди. Савол - авваллари вилоятларда нега ҳақиқий футбол бор эди? Жавоб - клублардан маҳаллий футболчилар етишиб чиқарди. Ҳар бир жамоада 4-5 нафар таниқли маҳаллий футболчи ўйнарди. «Навбаҳор»да Шуҳрат Мирхолдиршоев, «Андижон»да Бахтиёр Ҳамидуллаев, «Нефтчи»да Умид Исоқов ва ҳоказо... Хулоса - Бухородан янги Саломовлар, Бақоевлар чиқишлари йўлида ҳаракатни бугундан бошлаш керак...


Покистондаги терактдан кейин 100 дан кўпроқ жангари йўқ қилинди\n11:49 / 18.02.2017\nПокистон хавфсизлик кучлари Саҳвон-Шариф шаҳрида содир этилган йирик терактдан кейин мамлакатнинг турли қисмларидаги рейдлар ва жанговар тўқнашувлар оқибатида 100 дан кўпроқ террорчини йўқ қилди.\n16 февраль Синд вилоятининг Саҳвон-Шариф шаҳрида суфий файласуф ва шоир Лаъл Шаҳбоз Қаландар мақбараси ҳудудида портлаш содир этилганди. Бу теракт учун жавобгарликни ИШИД ўз зиммасига олганди. Теракт суфийлик оқимининг кўплаб издошлари анъанавий маросимни бажараётганларида содир этилган. Охирги маълумотларига кўра, 88 киши ҳалок бўлган, 300 дан кўпроқ киши жароҳатланган.\nТаъкидланишича, мамлакат разведка хизматлари ҳужум ортида турган террорчилик тармоқларини аниқлашда давом этмоқдалар. Армияда айтилишича, мамлакатда яқинда содир этилган бир қатор терактлар хориж қўллаб-қувватлови ёки кўрсатмаси билан амалга оширилганига исботлар бор. Бундан ташқари, Покистон-Афғонистон чегарасида террорчилар яширинган жойларга зарбалар берилмоқда.\nПокистонда бир инсоннинг ўлимига сабаб бўлган АҚШ дипломатига давлатни тарк этишга рухсат берилди\n08:52 / 15.05.2018\nПокистонлик 60 сония ичида боши билан 51 та тарвузни ёриб ташлади\n22:53 / 07.05.2018


Президент, ижод ва ихтисослаштирилган мактабларни ривожлантириш агентлиги, Халқ таълими вазирлигининг “Ихтисослаштирилган мактабларга ўқитувчиларни танлов асосида ишга қабул қилиш тартиби тўғрисида низом”ни тасдиқлаш ҳақида қарори лойиҳаси эълон қилинди.\nНизомга кўра, таълим муассасаларига ўқитувчиларни қабул қилиш танлов асосида амалга оширилади. Танловни ташкил этиш ва уни ўтказиш мақсадида таълим муассасаси директорининг буйруғи билан танлов комиссияси тузилади. Танлов комиссияси таркиби 5 нафардан кам бўлмаган тоқ миқдорда ташкил этилиб, унинг таркибига мазкур таълим муассасаси директори, ўринбосарлари, кадрлар бўйича менежери, ўқитувчилар ва тегишлилиги бўйича таълим соҳасидаги ваколатли давлат бошқаруви органи вакиллари киритилади.\nТанлов бўш (вакант) бўлган ўқитувчи лавозимларига эълон қилинади. Ҳомиладор аёллар, шунингдек, уч ёшгача болалари бўлган аёллар эгаллаб турган лавозимларга танлов эълон қилинмайди.\nТаълим муассасаларининг ўқитувчи лавозимига соатбай ҳақ тўлаш шартларида ишга кираётган шахслар танловсиз лавозим мажбуриятлари талабларига асосланиб, белгиланган тартибда қабул қилинади.\nТаълим муассасаси томонидан танлов бўш вакант лавозим мавжуд бўлган кундан бошлаб 15 кун ичида танлов ўтказиш тўғрисида оммавий ахборот воситаларида, шунингдек таълим муассасаси ва таълим соҳасидаги ваколатли давлат бошқарув органи расмий веб-сайтида (агар мавжуд бўлса) эълон қилинади. Эълонда бўш вакант лавозимларига иштирокчилар учун керакли ҳужжатлар рўйхати ва малака талаблари кўрсатилади.\nТанловда иштирок этиш учун ҳужжатларни қабул қилиш эълон берилган кундан бошланади ва 30 кун давом этади. Танлов иштирокчиларидан ҳужжатларни қабул қилиш муддати тугаганда иштирокчиларнинг сони 1 нафардан ошмаса, танлов ўтказилмайди ва танлов ўтказиш тўғрисидаги эълон қайтадан берилади.\nТанловда қатнашиш учун иштирокчилар томонидан қуйидаги ҳужжатлар тақдим этилади:\nтанловда иштирок этиш учун тўлдирилган ариза;\nмеҳнат дафтарчасининг нусхаси.\nИштирокчилардан мазкур низом ва қонунчиликда кўрсатилмаган бошқа ҳужжатларни талаб қилиш тақиқланади.\nТаълим муассасасида ўқитувчилар танловини ўтказиш бўйича саволлар мажмуи (тест саволлари ва суҳбат саволлари) ва баҳолаш мезонлари ҳар бир ўқитувчи мутахассислиги бўйича алоҳида Халқ таълими вазирлиги ва Агентлик томонидан ишлаб чиқилади ва тасдиқланади.\nТанлов қуйидаги уч босқичда ўтказилади:


“Фарғона” Андрей Кудряшовнинг Ўзбекистондаги муқаддас қадамжоларига ҳамда зиёрат анъаналарига бағишланган тарихий очеркларини чоп этишда давом этади. Бугунги мақоламизда Қуръон қандай қилиб Аюб алайҳиссаломнинг умр баёнига аниқлик киритгани ҳамда унинг ёдгорлиги жойидаги жаннатий чашма ҳақида.\nВобкент яқинидаги Хайриобод қишлоғида жойлашган Чашмаи Аюб қадамжоси. Андрей Кудряшов фотосурати, "Фарғона"\nКўп асрлар муқаддам Хоразм ва Бухоронинг зироатчилик воҳаларида табиий кучлар қадрланган қадимги эътиқодлар ва анъаналар ўрнига Ислом кириб келди. Ислом кириб келиши билан бу ерда ўзига хос эътиқод шаклланди. Библиядаги Аюб пайғамбар тўғрисидаги ривоятни тўлдирган Қуръондаги тўрт оят бу эътиқоднинг асоси бўлиб қолди.\nИчимлик суви қудуқларининг пири саналган Аюб алайҳиссаломнинг ҳаёти ва фаолияти билан боғлиқ бўлган жойлар Марказий Осиёнинг турли бурчакларида учраб туради. Хусусан, бизнинг кунларда ҳам учта дин вакиллари – мусулмонлар, яҳудийлар ва насронийлар Хоразмнинг қадимий пойтахти Кўҳна Урганчдаги Аюб алайҳиссаломнинг мозорини зиёрат қилиб турадилар. Зиёратчилар айнан шу жойларни Библиянинг Аюб Китобида тилга олинган афсонавий Уц ўлкаси билан боғлайдилар, ривоятларга кўра буюк пайғамбарнинг сабри ва тоқати Аллоҳ томонидан шу ерда имтиҳон қилинган экан.\nБухородаги Чашмаи Аюб мақбараси. Андрей Кудряшов фотосурати, "Фарғона"\nЎзбекистон ҳудудида ҳазрати Аюб алайҳиссаломнинг номи билан боғлиқ учта ноёб ёдгорлик мавжуд. Улардан бири Қарши шаҳрида, иккинчиси Бухоро вилоятининг Вобкент қишлоғи яқинида ҳамда учинчиси ва энг машҳури – Бухородаги Чашмаи Аюб мақбараси.\nБиблияда ҳикоя қилинишича, Аюб алайҳиссалом покдамон ва адолатли инсон бўлган, нафақат ўзи учун, балки бутун оиласи аъзолари ҳақига ҳам Аллоҳга ибодат қилган. Унинг тақвоси ҳамда олиб бораётган ибратли турмуш тарзига мукофот тариқасида Аллоҳ унга яйлов-яйлов чорва моллар, оилавий хотиржамликдан ташқари етти ўғил ва уч нафар қиз ато этган. Бироқ Шайтон алаайҳи лаъна бир кун Аллоҳга арз қилиб, Аюбнинг сабри ва чидамлилиги борасида иштибоҳга тушганини билдирган: шунча ноз-неъматнинг шукронасига тақводор бўлиш қийин эмас, бироқ агар унинг бор-бурди тортиб олинса, унинг тақвоси, ибодати ва шукроналиги қаерда қолади? Оламлар Парвардигори Шайтонга пайғамбарни имтиҳон қилишга ижозат беради.\nҚароқчилар ҳужуми, яшин уриши ва бўрон натижасида Аюб алайҳиссалом барча мол-мулки ва фарзандларидан айрилади. “Шунда Аюб ўрнидан турди, кийимини йиртиб, сочини қирқиб ташлади. Сўнг ерга мук тушиб, таъзим қилди ва “Онамнинг қорнидан яланғоч туғилдим, яланғоч ҳолда тупроққа қайтаман. Берган ҳам Аллоҳ, олган ҳам Аллоҳ. Парвардигоримнинг исмига ҳамду санолар бўлсин!” (Аюб китоби 1.21) деб айтади. Шунда Шайтон уни мохов дарди билан тақдирлади. Аюбнинг бадани йиринг тўла чипқонлар билан қопланди, у шаҳарни тарк этишга мажбур бўлиб, гўнг тепада ўтиришга ва бошидан кул сочишга тўғри келди. Ҳамма ундан юз ўгирди, бироқ шунда ҳам пайғамбар Шайтоннинг макрига учмай, Аллоҳга ҳамд ва сано айтишдан тўхтамади. Аюбнинг хотини унга: “Ҳалиям бенуқсонлигингизга маҳкам ёпишиб ўтирибсизми?! Ундан кўра Худони лаънатлаб, ўлиб қўя қолганингиз яхшироқ эмасми?!” — дейди. Аммо у хотинига: “Ақлсиз аёллардек гапирасан-а! Аллоҳдан фақат яхши нарсаларни қабул қиламиз-у, ёмонларини қабул қилмаймизми?!” — деб айтади. (Аюб китоби 2.10). бироқ, пировардида умидсизликка тушиб ўзининг дунёга келган кунига лаънат айтади. Шунда Аллоҳнинг ўзи унга намоён бўлиб насиҳат қилади ва пайғамбарга соғлиғини, бойлигини ва фарзандларини қайтаради. Ана ўшандан кейин Аюб яна қирқ йил умр кўради ва “қариликда ва Худо берган кунларига тўйган ҳолда” вафот этади.\nВобкентнинг Хайриобод қишлоғидаги Чашмаи Аюб мақбараси (қадамгоҳи). Андрей Кудряшов фотосурати, "Фарғона"\nНасронийлар анъанасида ушбу ғаройиб воқеалар содир бўлган Уц ўлкасини Фаластин, Арабистон ва Вавилоннинг икки дарё оралиғининг чегарасида жойлашган деб ҳисобланади. Шу билан бирга, Библиянинг даҳрий тадқиқотчилари Аюб Китобининг муаллифи қор ёғиши ва сувнинг музлаши каби тушунчалар билан таниш бўлганини бир неча бор қайд этиб келганлар. Шу билан бирга, китобда тоғлар ва денгизлар, ҳайвонот оламидан – туяқушлар ва товуслар, чиябўрилар, шерлар, сиртлонлар, қулонлар, каркидонлар ва бегемотлар тилга олинган. Бундан келиб чиққан ҳолда, Уц ўлкаси Африка ёки Ҳиндистон тарафларда жойлашган деган хулосага келиб бўлмайди. Ҳар ҳолда, Аюб китоби муаллифининг жуғрофий тушунчалари етарли даражада кенглиги очиқ ва равшан. Муқаддас Қуръон китобининг 38-чи Сод сурасида Аюб алайҳиссаломнинг бахтли ниҳояси қайта тилга олиниб, баъзи тафсилотлар билан тўлдирилади. 41-оят: “. (Эй Муҳаммад алайҳиссалом), бандамиз Айюбнинг Парвардигорига нидо қилиб: «Дарҳақиқат, мени шайтон бало ва азоб билан ушлади», деган пайтини эсланг!” (Алоуддин Мансур таржимаси). 42 оят: “(Шунда унга айтилди): «орқанг билан (остингдаги Ерни) тепгин!» (У Аллоҳнинг амрини бажарган эди, ўша ердан бир чашма отилиб чикди. Сўнг унга айтилди): «Мана шу чўмиладиган жой ва муздек ичимлик сувдир». (Қачонки Айюб у сувда чўмилиб, сўнг ундан ичгач, унинг барча зоҳирий ва ботиний дардлари дарҳол даво топди)”. 43-оят: “Ва Биз Ўз томонимиздан меҳрибонлик кўрсатиб ҳамда ақл эгалари учун эслатма-ибрат бўлсин деб, (Айюбга) аҳли оиласини ва улар билан қўшиб, яна ўшаларнинг мислича (бола-чақа) ҳадя этдик”. Ваниҳоят, 44-оятда “(Яна Биз Айюбга айтдик): »Қўлингга бир бор (новдани) олиб, у билан (хотинингни ургин — қасамингни бузмагин».\nИзоҳ: Айюб алайҳиссалом касаллик чоғларида боқиб парвариш қилган хотинлари бир куни у кишига бепарволик кўрсатганида Айюб пайғамбар диллири оғриб «Тузалганимда албатта сени юз қамчи ураман», деб қасам ичган эканлар. Шу боисдан шифо топганларидан сўнг Аллоҳ таъоло у кишига ичган қасамларининг устидан чиқишлари учун юзта новдани бир боғлам қилиб боғлаб, у билан хотинларини бир марта уришга амр қилди.\nДарҳақиқат, Биз (Айюбни) сабр қилгувчи ҳолда топдик. У нақадар яхши бандадир. Ҳақиқатан, у (Аллоҳ рози бўладиган Йўлга) қайтгувчидир”.\nҲукмдорлар ўзгариши билан афсона ва ривоятлар ҳам ўзгаради\nБунгача Библия ривоятлари унчалик катта бўлмаган яҳудийлар ва насронийлар жамоалари томонидан тарқатилаётган Бухорога Ислом ва Қуръон анча вақт ўтганидан кейин етиб келган. Бу ерда халқ ривоятлари шифобахш чашма тўғрисидаги тафсилотларни ушлаб қолгани ҳам бежиз эмас.\nМилоддан III мингйиллигида пайдо бўлган Бухоро воҳасининг зироатчилик тамаддуни ўзига хос шароитларда ривожланиб келди. Помирнинг баланд тоғларидан югуриб келаётган Зарафшон дарёси қачонлардир бизнинг кунларга қараганда тўлиб-тошиб оққан ҳамда чўл пастеккисликларини ҳосилдор балчиқлар билан тўлдирган. Шунинг учун ҳам қумлоқ тупроқ деҳқончилик учун яроқли ҳолатга келиб қолган. Бироқ ҳар томонлама Қизилқум чўлининг қумлари қуршовида қолган табиий суғориш берк кўчасидаги тузга тўйинган аччиқимтир таъмли суви ҳар доим ҳам ичишга яроқли бўлавермайди. Айнан шунинг учун ҳам бу ерда чучук таъмли қудуқлар ва шаффоф сувли булоқлар жуда эъзозланган. Ушбу булоқларнинг ҳар бирига зардуштийлик ибодатхонасидан ёки бунгача мавжуд бўлган табиат илоҳалардан бири ҳомийлик қилган. VIII асрда араблар фатҳи билан яккахудолик ўрнатилди, қадимий эътиқодларни янги шароитларга мослаштиришга тўғри келди. Бунинг учун, Ислом дини ичидаги ривоятлардан фойдаландилар.\nБухородаги Чашмаи Аюб мақбараси\nЎзбекистон Фанлар академияси Шарқшунослик институти тадқиқотчиларининг илмий фаразига кўра, Бухоро воҳасида Ҳазрат Аюбни эъзозлаш амалиётининг пайдо бўлишига араб фотиҳларининг ўзлари, аниқроғи ҳарбий юришларда фаол иштирок этган Жанубий Арабистондаги қабила оқсоқоллари ҳам ёрдам бериб келишган.\nБундан бироз олдинроқ эса Ямандаги қабилалар зодагонларининг ўзлари мамлакатдаги жоҳилия даврининг анъана ва удумларини Ислом монотеизмининг талабларига мослаштиришига тўғри келган эди. Исломни қабул қилган Ҳимёритлар салтанати ҳукмдорларининг авлодлари забт этилган юртларнинг маданиятини ўзлари учун одатий бўлган Библия пайғамбарлари – ҳанифлар (аҳли тавҳидлар) – Нуҳ, Иброҳим, Мусо, Аюб, Довуд, Сулаймон, Дониёл, Искандар Зулқарнайн, Тубо шоҳи ҳамда келиб чиқиши жанубий арабистонлик бўлган авлиёларнинг қаҳрамонликлари ва кароматлари тўғрисидаги ривоятлар билан боғлаб қўйдилар. Мисол учун, Хоразмда яманлик ислом риёзатчиси Увайс Қаронийга эҳтиром жуда кучли. Унинг шарафига ҳатто тоғ массивига Султон Увайс номи берилган. Шундан сўнг араб фотиҳларининг ўрнини Х аср охирида Исломга кирган туркий Қорахонийлар сулоласи эгаллаши ортидан маҳаллий ривоятлар ўтмишда табиат кучларига сиғиниб келган кўчманчи қабилаларнинг достонлари билан бойитилди.\nҚони оқадиган япроқлар\nРивоятга кўра, Бухоронинг марказидаги Чашмаи Аюб мақбараси Қорахонийлар сулоласига мансуб ҳукмдор Мансур Арслонхон даврида, XII аср бошларида Регистон майдонидаги улкан Минораи Калон билан бир вақтда қурилган. Бошқа маълумотларга кўра, қурилиш XIII асрдаги мўғуллар босқинидан сўнг, Амир Темур ва унинг ворислари даврида қуриб битказилган. Ўрта асрларнинг ўзида бир неча бор қайта қурилиб реконструкция қилинган, Ўзбекистоннинг меъморий ёдгорликларига хос бўлмаган конус шаклидаги гумбазли мақбара биноси бугунги кунларгача ҳам ўзининг мисли кўрилмаган қиёфасини сақлаб қолган.\nМақбара гарчи бугунги кунда музей мақомига эга бўлса ҳам, вилоятдаги энг гавжум зиёратгоҳларидан бири бўлиб қолмоқда. Зиёратчилар ихлос билан Ҳазрат Аюбнинг тахминий қабрини тавоф қила туриб, унинг устида бир ҳовучдан гуруч ёки буғдой ҳамда ҳушбўй райҳон шохларини қолдириб кетадилар. Бундан ташқари, улар албатта ички ва тери касалликларига шифо бўладиган қудуқдан сув олишади.\nБухородаги Чашмаи Аюб мақбарасида. Андрей Кудряшов фотосурати, "Фарғона"\nМақбарага кираверишда эшик устида сопол плиталаридан терилган нақшинкор ўрта аср барельефида феруза рангда рельефли ёзувда қуйидагилар ёзилган: “Бу бино 785 (ҳижрий) йилда Мавароуннаҳр ва Ҳуросон султони Амир Темур Кўрагон бошқаруви даврида – унинг мусулмонларга марҳамати кўпаяверсин, Амир Ҳажжож томонидан барпо этилган!” Агар бу ёзувга ишонадиган бўлсак, мақбара 1383 йилда, Бухоро Темурланг империясининг бир қисмига айланиб қолганидан 13 йил ўтиб қурилган. Бироқ қурувчилар шахсига нисбатан олимлар шу чоққача бирор бир аниқ маълумотга эга эмаслар. Эҳтимол, реставрацияларидан бири ўтказилаётган пайтда қолдирилган ёзув Темур даврини Уммавийлар замони билан алмаштириб қўйган бўлиши мумкин, аммо бунга ҳам ишониш қийин. Ўшанда Қутайба ибн Муслим ҳарбий юришларига раҳбарлик қилган Ҳажжож ибн Юсуф Ҳалифаликнинг шарқий вилоятларини амирлик қилган эди.\nЁзув устига муқаддас қадамжонинг тарихи ҳақида ҳикоя қилувчи лавҳа ўрнатиб қўйилган: “Бисмиллаҳир-роҳманир-роҳийм! Хожа Имом Ҳофиз Гунжарий ўзининг “Тарихи Бухоро” китобида Ваҳб ибн Муннабиҳ номидан шуни ҳикоя қиладики, қадимги китоблардан бирида ёзилишича, пайғамбарлардан бири Жайҳунни кечиб ўтганидан кейин Бухоро деб аталувчи жойга етиб келган ва бу ернинг одамлари уни жуда яхши кутиб олдилар. Бунга жавобан набий алайҳиссалом уларга барака тилаб дуо қилади ва Тангри Таъало унинг бу дуоларини ижобат қилади. Ўшанда пайғамбар “Эй Худо, уларнинг авлодига барака бергин, душманларини мағлуб қилгин, улардан фитналарни даф қилгин” деб дуо қилади. Бу пайғамбар Сабрли Аюб алайҳиссалом эди! У Бухорода худди мана шу ерда вафот этди ва бу жой ҳозиргача сақланиб қолган. Унинг остида чашма бор бўлиб, жаннат манбаларидан бири бўлади. Булоқ ёнида дарахт ўсган бўлиб, унинг япроқлари Санжид барглари каби қишда ҳам кўм-кўк турарди. Агар бу япроқни йиртадиган бўлсанг, ундан қизил сув оқар эди...”\nОлимларга кўра, мақбара турбатида 1022 йилда Бухорода вафот этган таниқли факиҳ ва муфассир Ҳофиз Гунжарийнинг устихонлари ётган бўлиши мумкин. Мусулмон дунёсида Аюбнинг дафн этилган ери сифатида Суриянинг пойтахти Дамашқ шаҳри яқинидаги Нова ва Ҳаурон тан олинган. Шундай қилиб, Бухородаги Чашмаи Аюб қадамжосида зиёратчилар афсонавий пайғамбарнинг хотирасини эъзозлайдилар, холос. Мақбара ва бозор ўртасидаги майдонда қадимий Талипач дарвозаси олдида баъзида ногиронлар ва қарияларнинг тиланчилик қилаётганини кўриш мумкин. Гўё улар ўз кўринишлари билан ҳазрати Аюбнинг чеккан азобларини эслатиб тургандек.\nЧашмаи Аюб номи билан маълум бўлган бошқа муқаддас жойлар ҳам бор. Қадамгоҳ сифатида қадрланадиган бу зиёратгоҳ Бухородан шимолга қараб ўттиз беш чақирим масофадаги Вобкент ёнидаги Хайриобод дея номланувчи унчалик катта бўлмаган қишлоқда жойлашган.\nВобкентнинг Хайриобод қишлоғидаги Чашмаи Аюб қадамжоси. Андрей Кудряшов фотосурати, "Фарғона"\nПахта далалари орасида қолиб кетган ушбу мақбарадан фақат биттагина равоқ сақланиб қолган ва мутахассислар уни XII аср архитектурасининг ноёб ёдгорликларидан бири деб ҳисоблайдилар. Равоқнинг орқасида ёғоч саркофаг остида қадимий қудуқ сақланиб қолган. Қудуқ қачон ёғочли ҳимоя воситаси билан жиҳозлангани борасида турли фикрлар бор: баъзилар XVIII-XIX асрларга таллуқли десалар, бошқалари ХХ аср бошларига тўғри келади дейишади. Ҳар ҳолда, бугунги кунда Аюб булоғидаги шифобахш сувни муқаддас булоқдан уч қадам нарироқда ковланган янги чуқур орқали оладилар.\nОлимларнинг таъкидлашича, Хайриободдаги Чашмаи Аюб мақбарасида қўшни қишлоқда истиқомат қилиб 1017 йилда вафот этган мусулмон факиҳ олими Абу Саъд Ҳажуший дафн этилган. Шундай қилиб, муҳаддислар бу ердаги маҳаллий ривоятларни Қуръон матнларига мослаштириб, бу жойларни Библиядаги патриарх Иов-Аюб номига бағишлаб қўйганлар.\nХайриободдаги мақбаранинг юқори пешайвонида рангли керамикадан терилган свастикаларнинг тасвирларини кўришингиз мумкин. Свастика анъанавий тарзда солар белгиси, яъни қуёш рамзи саналади. Эҳтимол Бухоро ва Самарқанд ислом архитектурасида қўлланаётган свастика бу ўлкада Кушонлар ҳукмдорлиги даврида, яъни милоддан олдин II-III асрларда кенг тарқалган зардуштийлик ёки ҳатто буддавийликнинг маданий мероси сифатида қолган бўлиши мумкин.\nГеометрик ёки ўсимлик нақшларига қўшиб битилган қуёш рамзлари ўрта асрлар Марказий Осиё меъморчилигида жуда кўп бўлмаса ҳам, учраб турадиган ҳолат. Аммо улар бу ерда алоҳида ифодалилик касб этади. Бу маънода уларни Афросиёб кўҳна шаҳрининг ёнбағирларида жойлашган Шоҳи Зинда мажмуасининг баъзи мақбараларидаги девор қопламалари билан таққослаш мумкин. Ваҳоланки, “тирик шоҳ” Қусам ибн Аббос ҳақидаги афсона билан боғлиқ Шоҳи Зинда қадамжоси ҳам топографик жиҳатдан ер ости чашмалари билан боғланган. Лекин Самарқанднинг ҳомийлари сифатида бошқа афсонавий персонажлар – Муқаддас Китоблардаги пайғамбар Дониёл ҳамда абадий ҳаёт булоғининг сувини ичган умрбоқий жаҳонгашта Ҳазрати Ҳизрнинг номлари тилга олинади.\nВобкентнинг Хайриобод қишлоғидаги Чашмаи Аюб қадамжоси\nАфтидан, маҳаллий мусулмон ҳукмдорлар томонидан мўғул босқини арафасида барпо этилган Бухоро воҳасидаги муқаддас қадамжолар Чингизхон истилосини бошдан кечиришга ёрдам берганга ўхшайди. Юз йил ўтиб Темурланг ва унинг ворислари қадимги ибодатхоналарни янгилаб, мустаҳкамладилар, халқ исломини қайта тиклаб ўз давлатларининг таянчига айлантирдилар.\nЎзбекистоннинг ҳозирги расмийлари ҳам тарихий ёдгорликларни таъмирлаш, реконструкция ва реставрациясига ҳамда тарихий ёдгорликлар ва қадамжоларни безатиш учун пулни аямаяптилар. Уларни нафақат эътиборга лойиқ туристик объектлар, балки миллий ўзлигини англаш ғоя-мафкурасининг “таянч нуқталари” сифатида кўрмоқдалар.\nЧашмаи Аюб ҳақида батафсил ўқинг: Бабаджанов Б., Муминов А., Некрасова Е. Чашма-йи Аййуб // Собиқ Россия империяси ҳудудидаги Ислом (Ислам на территории бывшей Российской империи). Энциклопедик луғат. Тузувчи ва масъул муҳаррир С.М.Прозоров. Том I. М.: «Восточная литература» Нашриёт фирмаси, Россия Фанлар академияси, 2006, с. 441-443.


МЧЖ ходим аризасига асосан соғлиғини тиклаши (даволаниш) учун 500000 сўм моддий ёрдам кўрсатди ва унинг пластик картасига ўтказиб берди.\nКорхона томонидан ўз ходимининг амбулатория ва (ёки) стационар тиббий хизмат кўрсатганлик учун тўлаб берилган маблағлар ЖШДСдан озод қилинади (СКнинг 179-моддаси 3-банди). Бунда ушбу мақсадлар учун мўлжалланган маблағлар:\nсоғлиқни сақлаш муассасаларига нақд пулсиз тўланиши;\nсоғлиқни сақлаш ташкилотлари томонидан ёзиб берилган ҳужжатлар асосида нақд пулда бевосита ходимга ёки унинг банкдаги ҳисобварағига киритилиши мумкин.\nБундай тўловларни амалга ошириш учун ходим иш берувчига соғлиқни сақлаш ташкилотлари томонидан ёзиб берилган (даволаниш тури, саналари, тиббий хизматлар қиймати акс эттирилган) ҳужжатларни тақдим этиши, ҳамда корхона рахбари номига ёзма ариза билан мурожаат этиши лозим.\nТўловлар корхона раҳбарининг буйруғи асосида амалга оширилади.\nИмтиёз соғлиқни сақлаш ташкилотлари томонидан ёзиб берилган ҳужжатларда акс эттирилган тиббий хизматлар қиймати миқдорида қулланилади. Ундан ошган қисми эса рағбатлантириш хусусиятига эга тўловлар жумласига киритилиб, умумбелгиланган тартибда солиққа тортилади.\nАйтиш жоизки, ходимга даволаниш мақсадида дори-дармон сотиб олиш учун берилган моддий ёрдам суммасига, шунингдек, соғлиқни сақлаш ташкилотининг ҳужжатларисиз даволаниш учун берилган моддий ёрдам маблағларига нисбатан имтиёз қўлланилмайди.


ИнтерФУТБОЛ :: Pestana CR7 лойиҳаси\nФутболда доимо олдинда юришга одатланган Криштиану Роналду бизнес оламида ҳам юксак марраларни забт этишга чоғланган кўринади. Ҳа, «Реал»нинг португалиялик ҳужумчиси шон-шуҳрат ва моддий бойликларга кўмилиб яшаётганига қарамай, эришган ютуқлари билан кифояланиб қолмайдиган, серғайрат ва тиниб-тинчимайдиган йигитдир. У ўзининг аянчли болалик йилларини тез-тез тилга оладики, бу ўша қийинчиликларни сира унутмаганидан далолат. Криштиану шундай оғир тақдир сабаб, чинакамига тобланди, мақсад сари қандай курашиш кераклигини пухта ўзлаштирди. Мана, футболчи шоҳона автомобиллар коллекцияси (қиймати 1,7 млн. еврога тенг «Бугатти Вейрон» ва «Роллс-Ройс Фантом» каби 20та машинаси бор)ни яратиш ва хусусий самолёт харид қилиш баробарида келажакда рисоладагидек даромад келтириши кутилаётган лойиҳаларга сармоя киритмоқда.\nТаъкидлаш жоиз, Роналдунинг режалари анча жиддий - у хусусий меҳмонхоналар мажмуасини яратишга бел боғлаган. Лойиҳани амалга ошириш ҳаракатлари ўтган йил ёзда бошланди. Яъни у туғилиб-ўсган она шаҳри - Фуншалда дастлабки шахсий меҳмонхонасини очди. Табиийки, бу ишлар билан Криштианунинг ёлғиз ўзи шуғулланмайди. Ҳозирда Португалия, Бразилия, Аргентина ва Африка мамлакатларида йирик меҳмонхоналар тармоғини шакллантирган Дионисио Пестана - Роналдунинг бизнес ҳамкори. Дастлабки меҳмонхонага шу боисми, Pestana CR7 номи берилди. Расмий сайтдаги маълумотларга кўра, Фуншалдаги меҳмонхона - янги авлод вакиллари учун мўлжалланган меҳмонхоналарнинг янги авлоди. 49та хонанинг ҳар бири техниканинг сўнгги ютуқлари асосида яратилган ўйин қурилмалари билан жиҳозланган - виртуал воқелик қўйнига шўнғиган мижоз кун бўйи ташқарига чиқмаслиги мумкин. Қадимдан урфга айланган ҳордиқ турлари, масалан, сув ҳавзаси ҳам меҳмонларга мунтазир. У бинонинг том қисмида жойлашган. Меҳмонхонада дам олишнинг энг арзон баҳоси - 1 кеча учун 102 евро.\nКейинроқ бизнесмен-футболчи ташаббуси билан Лиссабонда ҳам Pestana CR7бунёд этилди. Пойтахтдаги меҳмонхонанинг устунлик жиҳати - барча қулайликларга эга машғулотлар зали. У ерда меҳмонлар шахсан Роналдунинг иштирокида тузилган дастур бўйича шуғулланишлари мумкин. Тўғри, Лиссабондаги меҳмонхонада ўйин қурилмалари йўқ. 1 кунлик чиптанинг энг арзон баҳоси -108 евро.\nИспаниянинг Marca газетаси маълумотларига кўра, дунёнинг энг яхши футболчиси яна 4та меҳмонхона қуриш учун 75 млн. евро ажратган. Тез орада Лиссабон ва Фуншалда яна биттадан Pestana CR7 қурилади, шунингдек, Мадрид ва Нью-Йоркда ҳам шундай меҳмонхоналар қад ростлайди. Нью-Йоркдаги иншоот учун шаҳарнинг бош майдони - Таймс-сквердан жой ажратилган. Бу маскан кечаю-кундуз сайёҳлар билан гавжум. Дарвоқе, португалиялик ҳужумчи яқинда яна бир жиддий ишга қўл урди. Marca нашрида ёзилишича, Криштиану аввалги йили ёзги таътилнинг бир неча кунини Ибицада ўтказганди. Дам олиш ва саёҳат ороли унга шунчалик ёқиб тушган кўринадики, бирданига 4та меҳмонхона қуришга қарор қилди. Тўғри, у бу иншоотларни қуруқ ерда бунёд этмоқчи эмас, балки мавжуд меҳмонхоналарни қайта таъмирдан чиқармоқчи. Футболчи ўз режасини янги қурилаётган бинолар соҳиблари билан ҳамкорлик қилиш орқали амалга ошириши ҳам мумкин. «Бу жойни танлаганимиз бежиз эмас. Биринчидан, оролнинг мақоми жуда юқори, рамзий маънога эга. Иккинчидан, Ибица - энг машҳур сайёҳлик йўналишларидан бири»,- дейишмоқда Роналду вакиллари.\n49та хонанинг ҳар бири техниканинг сўнгги ютуқлари асосида яратилган ўйин қурилмалари билан жиҳозланган - виртуал воқелик қўйнига шўнғиган мижоз кун бўйи ташқарига чиқмаслиги мумкин. Қадимдан урфга айланган ҳордиқ турлари, масалан, сув ҳавзаси ҳам меҳмонларга мунтазир. У бинонинг том қисмида жойлашган. Меҳмонхонада дам олишнинг энг арзон баҳоси - 1 кеча учун 102 евро.


Вадиъага (омонат қўйилган молга) доир аҳкомлар ҳақидаги боб – Islom Nuri\nВадиъага (омонат қўйилган молга) доир аҳкомлар ҳақидаги боб\nВадиъа (омонат) қўйиш – табарруъан (ихтиёрий) сақлашга топширишдир.\nШаръий истилоҳда вадиъа деб ҳақсиз-тўловсиз сақлаб берадиган одамга топширилган молга айтилади.\nОмонат қўйилиш яроқли бўлиши учун вакил қилинишда эътиборли бўлган шартлар –\nбалоғатга етган бўлиш, оқиллик, эс-ҳуши жойида бўлиш шарт қилинади. Чунки,\nомонат қўйиш – сақлаб бериш учун вакил қилишдир.\nЎзини ишончли ва асраб-авайлашга қодир деб билган киши учун омонатни қабул\nқилиш мустаҳабдир. Чунки, бу ишда кўп ажр-савоблар бор. Расулуллоҳ соллаллоҳу\nалайҳи ва саллам айтганларидек: «Модомики, банда биродарига ёрдам бериб\nтураркан, Аллоҳ таоло унга ёрдам бериб туради» (Муслим (2699) Абу Ҳурайра\nрозияллоҳу анҳудан ривоят қилган). Қолаверса, одамларнинг ҳам бунга ҳожатлари\nбордир. Аммо, ким ўзида омонатни асрашга қудрат бор деб билмаса, уни қабул\nОмонатга доир ҳукмлардан бири шуки, агар омонат омонатга қўйилган кишининг\nқўлида унинг айбисиз, масалан, унинг моллари орасида талафотга учраса, унга\nзомин бўлмайди. Чунки, у омонатдир, омонатдор киши агар тажовуз қилмаган бўлса,\nзомин бўлмайди. Заифроқ бир ҳадис борки, Пайғамбар соллаллоҳу алайҳи ва саллам:\n«Кимга омонат қўйилган бўлса, унга зоминлик йўқ», деганлар (Ибн Можа (2401)\nАбдуллоҳ ибн Амр розияллоҳу анҳумодан ривоят қилган). Дорақутний ривоятида:\n«Хиёнат қилмайдиган ориятга олган киши зиммасида зоминлик йўқ, хиёнат\nқилмайдиган омонатга қўйилган киши зиммасида зоминлик йўқ» (Дорақутний (3/14,\n№168) ривояти). Бир ривоятда: «Омонат қўйилган киши зиммасида зоминлик йўқ»\n(Дорақутний (3/14, №168), Байҳақий (6/289) ривояти). Чунки, омонат қўйилган одам\nуни табарруъан (ихтиёрий, ҳеч қандай ҳақсиз-муқобилсиз) сақлаб беради. Агар унга\nзомин бўладиган бўлса, одамлар омонатни қабул қилишга кўнмай қўядилар ва бунинг\nортидан одамларга зарар етади.\nАммо, омонатга тажовуз қилган ёки уни сақлашда бепарволик қилган одам агар\nунга талафот етса, зомин бўлади. Чунки, у бировнинг молига талафот етказган\nОмонатга доир ҳукмлардан яна бири шуки, омонат қўйилган одам уни худди\nўзининг молини асрагандек асраши лозим бўлади. Чунки, Аллоҳ таоло омонатни адо\nқилишга буюради: «Албатта, Аллоҳ сизларни омонатларни ўз эгаларига топширишга\n… буюради» (Нисо: 58). Омонатларни топшириш эса уларни асраб-авайлаш билан\nбўлади. Омонат қўйилган одам уни қабул қилаётганида уни сақлашни ўз зиммасига\nолган бўлади, энди зиммасига олган ишни бажариши лозим.\nАгар омонатга қўйилган нарса жонивор бўлса, омонат қўйилган киши уни боқиб\nтуриши лозим. Агар эгасининг амрисиз уни озуқасиз қўйиб, зиён етказса, унга\nзомин бўлади. Чунки, ҳайвонни боқишга буюрилган. Унга зомин бўлишидан ташқари,\nовқатсиз ва сувсиз ташлаб қўйиб, ўлимига сабаб бўлгани учун гуноҳкор ҳам бўлади.\nЧунки, Аллоҳ ҳаққи учун унга ем-сувини бериб туриши лозим эди, унинг ҳурмати бор\nОмонат қўйилган одам омонатни одатда ўзининг молини сақлаб берадиган кишига,\nмасалан, аёлига, қулига, хизматчисига, ғазначисига бериши мумкин. Агар омонатга\nулардан биронтасининг қўлида унинг айбисиз ва тажовузисиз талафот етса, унга\nзомин бўлмайди. Чунки, омонатга унинг ўзи ёки унинг бирон ўринбосари қараб\nтуриши жоиздир. Шунингдек, уни одатда ўша омонат эгасининг молини сақловчи\nкишининг қўлига топширса, ундан хориж бўлади.\nАммо, агар уни ўзига ҳам, мол эгасига ҳам бегона бўлган кишининг қўлига берса\nва унга талафот етса, омонат қўйилган киши зомин бўлади. Чунки, у уни узрсиз\nбошқа бировга омонат қўйиши мумкин эмас эди. Агар мажбурлик юзасидан уни бир\nбегона қўлига топширган бўлса, яъни, масалан, ўлим ҳозир бўлгани ё сафарга\nчиқмоқчи бўлиб, уни ўзи билан бирга олишдан хавф қилгани учун берган бўлса,\nзарари йўқ ва агар талафот етса зомин бўлмайди.\nАгар хавф юзага келса ёки омонат қўйилган киши сафарга чиқадиган бўлиб қолса,\nомонатни эгасига ё унинг вакилига топшириши лозим бўлади. Агар эгасини ҳам,\nунинг вакилини ҳам тополмаса, имкони бўлса, уни ўзи билан бирга сафарга олиб\nкетади. Агар сафарда олиб юриши хавфли бўлса, ҳокимга топширади. Чунки, ҳоким\nмолнинг эгаси йўқ бўлган ҳолда унинг ўрнига ўринбосар бўлади. Агар ҳокимга бериш\nимкони бўлмаса, уни бирон ишончли киши қўлида қолдиради. Чунки, Набий соллаллоҳу\nалайҳи ва саллам ҳижратга кетишлари олдидан ўзларида бўлган омонатларни Умму\nАйман розияллоҳу анҳога омонат топширганлар ва Алий розияллоҳу анҳуга уларни ўз\nэгаларига топширишни буюрганлар (Байҳақий (6/289) Оиша розияллоҳу анҳодан\nривояти). Шунингдек, ўлими ҳозир бўлган одам ҳам агар олдида бировларнинг\nомонатлари бўлса, уларни эгаларига топшириши, агар бунинг имкони бўлмаса,\nҳокимга ёки бирон ишончли кишига омонат қолдириши лозим бўлади.\nОмонатга тажовуз қилиш туфайли унга талафот етса, унга зомин бўлади. Яъни,\nмасалан, (от, туя каби) бирон ҳайвонни омонат қўйилган бўлса, боқиш ё суғоришдан\nбошқа мақсад учун минса ёки бирон кийимни омонат қўйилган бўлса ва уни куя тушиш\nхавфи бўлмаган ҳолда кийса, ёки оғзи маҳкамланган ҳамёнда пул омонат қўйилган\nбўлса, унинг оғзини ечиб юборса, мана шу ҳолатларда агар омонатга талафот этса,\nунга зомин бўлади.\nОмонатдор киши амин-ишончлидир, унинг омонатни ўз эгасига ёки унинг вакилига\nтопширгани ҳақидаги даъвоси қабул қилинади. Шунингдек, унинг омонат унинг\nбепарволигисиз талафотга учрагани ҳақидаги даъвоси қасами билан қабул қилинади.\nЧунки, у омонатдордир. Аллоҳ таоло вадиъани омонат деб номлади: «Албатта,\nАллоҳ сизларни омонатларни ўз эгаларига топширишга буюради» (Нисо: 58).\nАслида, агар унинг ёлғонлаётганига қарина-белги бўлмаса, у пок саналади.\nШунингдек, агар бирон ҳодиса туфайли, яъни масалан, ёнғин сабабли омонатга\nталафот етганини даъво қилса, ўша ҳодисанинг ҳақиқатда бўлганига далил\nкелтирсагина унинг даъвоси қабул қилинади.\nАгар омонатнинг эгаси уни қайтариб беришини талаб қилса-ю, қайтаришни узрсиз\nкечиктирса ва оқибатда унга талафот етса, бунга зомин бўлади. Чунки, эгаси талаб\nқилганидан кейин ҳам ушлаб туриш билан ҳаром ишни қилган бўлади, валлоҳу


Тизим. Биз қачон муваффақиятга эришамиз?\n2009-2012 йилларда Пеп Гвардиола «Барселона»ни Европанинг энг кучли клубига айлантирганда, эсингизда бўлса, «Ла Масия» академияси ҳақидаги мақолалар, маълумотлар ҳам кўпайиб кетганди. Ростданам, ўша таркибда клубнинг жуда кўп тарбияланувчилари тўп суришган – Месси, Пуйоль, Иньеста, Хави, Вальдес, Пике, Фабрегас, Бускетс, Педро, Алькантара, Тельо, Куэнка – ҳозир эсимга келганларидан бутун бошли, кучли таркиб ҳосил қилиш мумкин.\nҲамма «Ла Масия» тажрибасини ўргана бошлаган – у ерда таълим жуда қаттиқ экан, интизомни биринчи ўринга қўйишаркан, жуда кучли мураббийлар ишлар экан, маълум бир услубга мослаб етиштирар эканлар ва ҳоказо. Балким мана шундай маълумотларни ўқиб туриб, «Барселона» мухлислари яқин эллик йилда уларни ҳеч ким тўхтата олмаслиги ва ҳатто янги янги Мессилар ҳар беш йилда «конвейер»дан чиқиб туришига ҳам ишонган бўлишлари мумкин.\nЛекин йиллар ўтди. Юқорида саналганлардан икки футболчи ҳамон «Барселона»да ўйнамоқда. «Ла Масия»нинг кейинги битирувчилари эса, бири «Вулверҳэмптон»да захирада тушиб турибди, яна бири «Уотфорд»да ўйнайди, яна Испаниянинг турли жамоаларида ўйнаётганлар бор, масалан, Сандро Рамирес «Малага» таркибида собиқ клубига гол уриб, қаттиқ нишонлаворгани учун мухлислар ёмон кўриб қолишган. Ҳозир у Сосьедадда. Яна Эктор Беллерин, кўпчилик балки билмас, аммо унинг ҳам «Ла Масия» тарихи бор.\n«Барселона» таркибида эса, Жорди Альба «Валенсия»га кетишдан олдин айнан «Барселона» академиясида шуғулланган, Сержио Роберто баъзи баъзида асосий таркибда кўринади, Рафинья жароҳатланган. Яна бир неча нафар баъзи ўйинларда захирадан майдонга тушиб турган, келажаги номаълум ёшлар бор. Яъни, бугунги ҳолат «Ла Масия»нинг айтайлик, бошқа клублар академияларидан яққол устунлигини кўрсатмай қўйди. «Барселона» эса, сўнгги йилларда 100 миллиондан қиммат футболчиларни энг кўп сотиб олган жамоа бўлиб турибди. Ҳатто, тайёр юлдузларни жалб қилишни хуш кўрадиган «Реал» таркибида муваффақиятли тарбияланувчилар кўпроқдек.\nНима бўлди, демак ҳаммаси иқтидорларнинг туғилишига боғлиқ экан-да, янги Иньеста туғилмаса, ҳар қандай тизим ҳам янги Иньеста ишлаб чиқара олмас эканда?\nБошқа томондан, ўша муваффақиятли «Барселона» давридаги футболчилар ёки масалан, «Ферги болалари» бўлиб 90-йилларда Европани забт этган «Манчестер Юнайтед» тарбияланувчиларнинг биографиясини ўргансангиз, уларнинг бу даражада етишишига тизимнинг аҳамияти катта эканини кўрамиз. Айтайлик, «Барселона»даги тизим Мессининг етишиб чиқиши, ундан олдинги ва кейинги тарбияланувчилар билан жипс бўлиб, ажойиб жамоага айланишлари учун идеал мос эди. Айнан шу тизимдан чиққан Пеп Гвардиола Мессининг ўсиши учун Роналдиньодан воз кечади, Бускетсга ишониб, Ван Боммел билан хайрлашади. Клуб – мураббий – футболчилар ўртасидаги уйғунликсиз балки биз ўша «Барселона»ни кўрмасмидик...\nМасалан, ҳозир «Манчестер Юнайтед» сафида бир қатор тарбияланувчилар тўп сурмоқдалар, Сульшер қўл остида урилган 40 голдан 21таси айнан тарбияланувчилар ҳисобига ёзилгани бугунги шароитларда жуда катта натижа. Аммо бу ҳолатга систематик ёндашув сабабми? Менимча, йўқ. Погбани бир пайтлар қўйиб юбориб, кейин рекорд нархга қайтариб олиб келишди. Лингард узоқ йиллар ижарама-ижара юриб, ўз вақтини кутди, ёмони, «Манчестер Юнайтед» даражаси ўзи билан тенглашган пайтдагина майдонга туша бошлади. Рэшфорднинг фаолияти эртакнамо бошланган, уни олиб чиққан мураббий эса, ўша Хави ва Иньесталарни кашф этган Луи ван Гаал бўлса-да, аслида, тасодифдан улуш кўпроқ. Луи даврида «МЮ»да дебют қилган академия вакиллари ҳозир сочилиб кетган, ҳеч қайсиси якунда жамоа ўйинчиси бўлиб қолмади.\nФергюсон футболга олиб келган «болалар» эса, систематик тарзда, аста-секин, босқичма-босқич, биргаликда таркибга кириб боришганди. Ўша даврда жуда яхши йўлга қўйилган тизим улардан мана шундай юлдузлар ясаганди.\nСўнгги йилларда футболимиздаги юлдузларга эътибор беринг: Шацких, Денисов каби футболчилар жуда ёшлигида Ўзбекистонни тарк этиб, Россияда ўсишган ва шу даражага етишган. Ўсмирлар ёки ёшлар ўртасидаги мусобақаларда нафақат Осиёда, балки дунё миқёсдаги турнирларда ҳам кўзга кўринган футболчиларимиз эса, кейинчалик кутилган даражада ўса олишмади, сингиб кетишди.\nАйтмоқчиманки, қайсидир паллада иқтидорли футболчиларнинг пайдо бўлиши муваффақиятли жамоани пайдо қилиб қўймайди. Ёки жуда тўғри йўлга қўйилган тизим ҳам бунинг ягона сабаби эмас. Ҳақиқий ривожланиш учун мана шу икки фактор уйғунлашиши керак.\nҚачондир янги Қосимовлар, янги Шацких ёки Красницкийлар футболимизда пайдо бўлса, юқори ўринлар учун курашамиз, ҳозирги савиямиз шу, деб ўтириш нотўғри бўлади, демак. Чунки, юртимиз мана шундай туғма истеъдодларни бергани билан, биз у авлодларни тизимсизлик туфайли йўқотиб қўйдик, улар билан асосий мақсадларимизга ета олмадик.\n2011 йилда Мексикадаги жаҳон чемпионатида Ўзбекистон ўсмирлар терма жамоаси сафида порлаган Тимур Ҳакимов\nбугунги кунда «Қўқон-1912» клубида захира футболчиси\nҲақиқий истеъдодлар футболимизда қачон чиқишининг аниқ вақтини билмас эканмиз, демак биздан кутиладигани кучли, ишлайдиган барқарор тизимни яратишдир. Ана ўшанда, футболимизда пайдо бўладиган бўлажак юлдузлар йўқолиб қолмайди. Уларнинг иқтидори биз яратган тизим билан уйғунлашиб, муваффақиятлар сари бошлайди. Бошқа йўли бўлмаса керак.


04 март 2021, Тошкент вақти: 17:55\nАкбаржон Жалиловнинг "ВКонтакте" саҳифасидан олинган сурати.\nСанкт-Петербург метросидаги террор ҳуружини амалга оширганликда гумонланаётган Акбаржон Жалиловнинг отаси, онаси ва укаси Қирғизистон махсус хизматлари кузатувида Ўш аэропортидан Россияга жўнатилди.\nБир-биридан мустақил бўлган 4 манбанинг Озодлик радиосига билдиришича, Ўш шаҳридаги Амир Темур мавзесида яшовчи Жалиловлар оиласи 4 апрель куни Миллий хавфсизлик қўмитасининг Ўш вилоят бош бошқармасига олиб кетилган ва 5 апрелга ўтар кечаси соат 1дан 15 дақиқа ўтганида аэропортданЎш - Санкт-Петербург йўналишида учаётган учоқ билан Россияга жўнатилган.\nЖалиловларнинг хонадони эшигига 4 апрелда қулф солинди.\nМанбалар Жалиловлар оиласи аэропортга махсус хизматнинг 5-6 нафар ходими кузатувида келганини ва улар билан мулоқот қилиш имконияти бўлмагани ҳам айтдилар.\nМахсус хизматларга яқин бўлган манбанинг билдиришича, Жалиловлар оиласи Петербургга террорчиликда гумонланаётган Акбаржон тўғрисида маълумот беришга, унга мансублиги айтилаётган жасадни генетик экспертиза қилинишига ҳамда жасад чиндан ҳам Акбаржонники эканини тасдиқлаш ёки инкор этишга кўмаклашиш мақсадида жўнатилган.\nҚирғизистон миллий хавфсизлик хизмати расмийси Рахат Сулайманов бу хабарни расман тасдиқламади ва инкор ҳам қилмади. У Озодлик мухбирига “Бу масалада Россия Тергов қўмитасидан ахборот олишингиз мумкин”, деб билдирди.\nАввалроқ Қирғизистон ташқи ишлар вазири Эрлан Абдилдаев 4 апрель куни Москвада Россия ташқи ишлар вазири Сергей Лавров билан учрашувдан сўнг матбуотга берган интервьюсида Жалилов ҳақиқатан ҳам қирғизистонлик бўлганини тасдиқлаган эди.\n-Қирғизистон Миллий хавфсизлик қўмитаси дастлабки текширув натижаларига кўра, худкуш келиб чиқиши бўйича қирғизистонлик эканини ва у Россия ватандошлигини қабул қилганини тасдиқлади, -деди Эрлан Абдилдаев.\nРасмий маълумотларга қараганда, Акбаржон Жалилов 2011 йилда 16 ёшга тўлганида Россия ватандоши бўлган отаси Акромжоннинг илтимоси билан Россиянинг Ўшдаги консулхонасида рус паспортига эга бўлган. Акбаржон Жалилов Россия армиясида ҳарбий хизматни ўтгани ҳам айтилмоқда.\nОзодликнинг Ўшдаги мухбирига интервью берган қўшнилар Жалиловлар оиласини ижобий баҳолаганлар. Қўшнилардан бири Миркомил Аҳмадалиев мана буларни айтди:\n-Акромжон тилла одам. Жуда яхши одам. Уларнинг оиласи ўзи жуда яхши тарбия кўрган, аёли ҳам, болалари ҳам жуда яхши, тарбияли. Кичик ўғли Ўшда 10-11 синфда ўқийди, катта ўғли Россияда эди. Акрамжоннинг ўзи 5 маҳал намозини канда қилган эмас, -деди Миркомил Аҳмадалиев.\n3 апрель куни Петербургнинг иккита метро бекатида содир этилган портлашда 14 одам ҳалок бўлган ва 50дан ортиқ одам яраланган эди. Махсус хизматалар портлашлар худкукш томонидан амалга оширилганини ва бу худкуш Қирғизистоннинг Ўш шаҳрида туғилган 22 ёшли Акбаржон Жалилов бўлиши мумкинлигини билдирган.\nАйни пайтда Озодлик радиоси рус хизмати "Росбалт" агентлиги Жалилов билан боғланишга муваффақ бўлганини ва у агентликка ўзининг тирк эканини ҳамда худкуш ҳужумга алоқаси йўқлигини айтгани тўғрисида хабар тарқатди.\n"Росбалт" агентлигига ўзини Жалилов деб таништирган одам “Йўқ, бу қандайдир англашилмовчилик”, деб айтган.


Италия футболида навбатдаги жанжал авжида » Скачать музыку бесплатно новинки музыки 2016-2017\nИталия футболида навбатдаги жанжал авжида\nКомментариев: 0 Просмотров: 208 Дата: 27-01-2016, 13:41 Мамлакатнинг етакчи менежерларига нисбатан тергов ишлари бошлаб юборилди. Улар солиқ тўламаганликда ҳамда молиявий ҳужжатларни яширганликда айбланмоқда. Гумон қилинаётганлар қаторида 35 та клуб ва 100 дан ортиқ шахс бор. Улар орасида “Милан” бош менежери Адриано Галлиани, “Наполи” президенти Аурелио Де Лаурентис, шунингдек “Лацио” президент Клаудио Лотито, “Ювентус” собиқ директори Жан Клод Блан, “Наполи” экс-футболчиси Эсекьель Лавесси, Аргентина термаси собиқ ўйинчиси Эрнан Креспо ҳамда машҳур агент Алессандро Моджилар бор. Сешанба куни тонгда “Милан” штаб-квартирасида қидирув ўтказилди. Тергов иши доирасида Италия полицияси € 12 миллионлик активларни блокка туширди. Гумондорлар рўйҳатига “Палермо”, “Женоа”, “Фиорентина” эгалари, “Аталанта” ўйинчилари Херман Денис ва Габриэль Палетта, “Милан” ярим ҳимоячиси Антонио Ночерино қўшилди. - деб хабар бермоқда Stadion.uz нашри.


Ўшлик Гулчеҳра опа: "Мен уларни жазолайман" демади\nЎш милицияси раҳбари ўзбекларга этник озчилик ҳуқуқларини бузган милиционерларни жазолашни ваъда қилмади.\nЎшдаги “Ленин” номли мактаб биносида юздан ортиқ ўшлик ўзбеклар ва шаҳар куч тизими раҳбарлари учрашуви бўлиб ўтди. Учрашувда ўшликлар куч тизими раҳбарларига ҳуқуқ - тартибот органи ходимлари томонидан аксарият ўзбек миллати вакилларига босим кўрсатилаётгани ва ноқонуний қўлга олишлар қайта бошланганидан арзланишди. Бу борада Озодликка учрашувда иштирок этган ўшлик Гулчехра опа гапириб берди.\n- Кеча мажлис соат 3да бошланди. Мажлисда Ўш шаҳар Ички ишлар бошқармасига янги раҳбар бўлиб тайинланган Суюн Умурзаков, Шокиржон Зулимов деган Ички ишлар бошқармаси расмийси, Даврон деган учинчи ҳудудий кенгаш раиси, зам ГАИ яна маҳалла оқсақоллари қатнашди.\nБу мажлис ўтказилишига сабаб, 15-16 январ ва 24-25 январ кунлари милиция томонидан одамларни асоссиз ушлаб кетиш ҳоллари бўлган экан. Шунинг учун одамлар тўплан, мактабда йиғилиш уюштирилибди халқ талаби билан.\nОзодлик: Мажлисга Ўшнинг қаерларидан одамлар келди?\n- Мен таниганлар “Ленин” мактаби атрофида яшовчилар, мажлис тўғрида эшитганлар ва Абдуқодирова, Калилин, Ферганский деган кўчалардан ҳам аёллар келишди. Уларнинг сўзга чиққанидан билдим. Бир аёл сўзга чиқди. Унинг боласини паспортини олиб қўйишган экан. “Қурманов Сирғақ дегани, Ички ишлар бошқармасида 6-кабинетда ўтиради. Ўша бола чақириб болаларимни видеода кўрсатаман”, деди. Видеода болаларим топилмади. Мен паспортини сўраса бериб қўйибман, кейин “ зонадан одам олиб келаман, ўша одам болаларингни таниб берса болаларингни қамайман. 30 число куни келасан”, деди. Шундан бери биз ваҳимада яшаяпмиз”, деди. Бунга нисбатан Суюн акамиз “Мен уларга айтаман, эртага соат 9да келинг, паспортингизни олиб бераман”, деган жавоб билан чекланди.\nОзодлик: Видео деганингиз, бу 2010 йилги Ўш воқеаларининг видеоларида?\n- Ўш воқеаси, массовий беспорядокларнинг видеоси экан.\nОзодлик: Одамлардан яна қандай арзлар бўлди?\n- Аввалгилари майли, лекин яна ушлаб кетишлар кўп бўлаяпти, дейишди. ГАИлар келган экан, уларга мурожаат қилишди. Бир одам чиқиб “ Мени ГАИ тўхтатганида ёнидаги автоматчан одам “сен сарт”, деб қўпол муомилада бўлди”, деди. “Бундай холларда бизга мурожаат қилинглар” деганига жавобан, “Биз аризамиз адолатли хал бўлишига ишонмаймиз” деб ишончсизлик ҳам билдирилди.\nОзодлик: Мажлисда асосан ўзбеклар қатнашдими?\n- Асосан ўзбеклар, 5-6 нафар қирғизлар ҳам қанташди.\nОзодлик: Мажлис нима билан якунланди?\n- “Ҳаммангларни ҳуқуқингизни ҳимоя қиламиз, бирон нарса бўлса бизга мурожаат қилилар”, дейишди. Лекин мен айтмоқчиманки, бу ҳуқуқ - тартибот органларининг вазифаси одамлар ҳуқуқини ҳимоя қилиш, ожизларга суянчиқ бўлиш-да. Булар эса тескарича, халқни қўрқитиб, синдириб, ҳар нарса қилишаяпти.\nОзодлик: Мажлисда одамлар аризаларини ҳам беришдими?\n- Йўқ ариза беришмади. Мен хайрон қолганим, бир аёл чиқиб, “Мени иккита паспортимни олиб қўйишди”, деди. Яна бири “Менга болаларингни Россиядан олиб келасан, 5 кун муҳлат келишсин. Акс ҳолда қидирувга бериб юборамиз”, дейишди деса, куч тизими раҳбарлари “Мен уларга нисбатан жазо чорасини кўраман”, демади. “Сизларга паспортингларни олиб бераман”, дейиш билан чекланди.\nОзодлик: Гулчехра опа раҳмат сизга.


"Галатасарой" "Юве"га қарши "қинғир" ўйин қилдими? / CHAMPIONAT.asia\n"Галатасарой" "Юве"га қарши "қинғир" ўйин қилдими?\n"Ювентус" кеча "Галатасарой"га мағлуб бўлганидан (0:1) сўнг Италия матбуоти мезбонларни ноҳақ курашда айбламоқда.\nLa Gazzetta dello Sport нашрининг хабарига кўра, кечаги ўйиндан олдин "Турк Телеком Арена" стадионининг ярмини яхши ҳолатга келтиришган. "Галатасарой" яхшиланган томонда иккинчи бўлимда ҳужум ташкил этди.\nУчрашув 31-дақиқадан бошлаб давом эттирилди, яъни биринчи бўлимнинг атига 14 дақиқаси қолганди. "Ювентус" иккинчи бўлимда ҳужум қилиши керак бўлган чап томоннинг аҳволи жуда ёмон ҳолатда. Бу ҳолат туфайли италиялик футболчилар ҳужумлар вақтида тўп тўхтаб қолаверди.\nЎтган мавсумда ҳам шундай ҳолат қайд этилганди. Гуруҳ босқичи доирасидаги "Галатасарой" ва "ЧФР" ўртасидаги ўйиннинг танаффусида ишчилар майдоннинг фақат ярмини тозалашганди. Ўша баҳсдан сўнг Руминия клуби вакиллари ушбу ҳолат борасида норозилик билдиришганди.


Ўзбекистон Афғонистонга гуманитар ёрдам юборди — Sof.uz\n14.09 16:52 173 Ўзбекистон\nЎзбекистон ҳукумати Афғонистонга гуманитар ёрдам юборди. Бу ҳақда газета.уз нашри хабар қилди.\nМаълум бўлишича, бугун, 14 сентябрь куни Aфғонистоннинг Балх вилояти шимолидаги Ҳайратон чегара ўтиш пункти орқали афғон халқига гуманитар ёрдамнинг катта партияси юборилган. Таъкидлаинишича, ушбу гуманитар ёрдам таркибида 1,3 минг тонналик озиқ-овқат маҳсулотлари, дори-дармон ва кийим-кечаклар бор.\nЮкларни қабул қилиш маросимида Забиҳулла Мужоҳид ва Ислом амирлигининг бошқа расмий вакиллари иштирок этган. Шунингдек, ушбу маросимда Сурхондарё вилояти ҳокими Тўра Боболов, Афғонистон бўйича махсус вакили Исматулла Эргашев ҳам қатнашгани маълум қилинди. Ушбу ёрдам бутун мамлакат бўйлаб муҳтож афғон оилаларига тарқатилиши таъкидланди.


НОК ҲАҚИДА ҚИЗИҚАРЛИ ФАКТЛАР… - 12 Февраля 2020 - www.SheJoT.CoM\niphone, Bogdanzuw, Bogdankbb, Bogdanghq, Bogdanool, meWip, Bogdangjo, Poette, Sybrida, pakoo, ultrasalJat, metWip\nГлавная » 2020 » Февраль » 12 » НОК ҲАҚИДА ҚИЗИҚАРЛИ ФАКТЛАР…\n2. Нок егандан кейин дарҳол суюқлик ичиб бўлмайди. Шундай қилинса, жиғилдон қайнай бошлайди.\n3. Нок дарахтининг танаси шу қадар метинки, ундан мебеллар ва мусиқий асбоблар ясашади.\n4. Хитойда нок кенг миқёсда етиштирилади. Бу мамлакатда нокнинг сариқ тури машҳур. У жуда серсув ва ширин.\n5. Ҳозирги кунда нокнинг уч мингдан зиёд тури мавжуд.\n6. Дунёдаги энг каттакон нок Японияда етиштирилган. Бу нокнинг соф вазни уч килограммни ташкил этган.\n7. Врачлар ошқозонида муаммоси борларга нок истеъмол қилишни маслаҳат беришмайди.\n8. Швейцарияда нокдан махсус қиём тайёрлашади. Унга «Нок асали» деб ном беришган.\n9. Баъзи халқлар нокни «Аёллар меваси» деб атайди. Бунга нокнинг аёл қоматига ўхшаб кетиши асосий сабаб қилиб кўрсатилган. Бундан ташқари, нок таркибидаги «Е» витамини аёлларга қўшимча жозиба ато этади, ёшартиради.\n10. Қадимий Хитойда нок дарахти абадийлик ва айрилиқ рамзи ҳисобланган.\n11. Нокнинг юмшоқ, нафис, серсув ва ширин тури тишларни мустаҳкамлайди. Бу амални нок таркибидаги табиий кальций ва фосфор адо этади.\n12. Нок таркибида калий кўплиги боисми, у юрак фаолиятини яхшилаб боради. Юрак уришини меъёрда ушлаб туради.\n13. Бу мева таркибидаги аминокислоталар стрессдан халос бўлишда катта ёрдам беради, организмни мустаҳкамлайди, турли юқумли хасталиклар вирусларини яқинлаштирмайди.\n14. Нок организмдаги моддалар алмашинувини яхшилайди. Жисмоний зўриқишга йўлиққанда нок истеъмол қилса, одам тезроқ ҳорғинлик гирдобидан чиқиб кетади.\n15. Нок ҳомиладор аёллар учун ҳам ҳар тарафлама фойдали.\n16. Нокни сув ёки сут ичгандан кейин, оч қоринга еб бўлмайди. Ошқозон фаолияти бузилади.\nКатегория: BAXS - TORTISHUV / FIKR MULOHAZA | Просмотров: 22 | Добавил: iphone | Теги: #ahborot, #newsuz, #Yangilik, #uznews, #новости, #xabarlar, #habarlar, #Yangiliklar, #news | Рейтинг: 0.0/0


Италиялик алиментни пицца билан тўлашга рухсат олди\n06:15 / 28.05.2016\nИталиянинг Падуя шаҳрида яшовчи эркак алиментни пицца билан тўлаш ҳуқуқини олди. Номи айтилмаган бу эркакнинг айтишича, у собиқ рафиқаси билан ажрашгандан кейин кичик қизини сақлаш учун ҳар ой 300 евро бериб туришга келишиб олган.\nБироқ тез орада 50 ёшли эркакда алимент тўлашга пули йўқлиги аниқланган. Шунга қарамай, у профессионал пицца пиширувчи бўлгани сабабли рафиқаси ва қизини бу егулик билан таъминлаб туришга тайёрлигини билдирган.\nThe Local нашрининг маълум қилишича, италияликнинг собиқ рафиқасини бу таклиф қониқтирмаган ва у қизининг отаси устидан судга ариза берган. Бироқ Падуя суди эркакнинг ёнини олиб, у "қандай истаса, шундай алимент тўлаши" мумкинлиги ҳақида қарор чиқарган.


ЕИ расмийси: Афғонистон сайлов тизими демократияга тўсиқ\n26 октябр 2021, Тошкент вақти: 17:00\nВигодас Юсаккас Кобул расмийларини сайлов тизимини ислоҳ қилишга чақирди.\nЕвропа Иттифоқининг Афғонистон бўйича махсус вакили Вигодас Юсаккас Афғонистоннинг сайлов тизимини кескин танқид қилиб, Кобул расмийларини бу йўналишда кенг миқёсли ислоҳотлар ўтказишга чақирди.\nЕвропа парламентида нутқ сўзлашидан олдин Брюсселда бир гуруҳ журналистлар билан учрашган Вигодас Юсаккас (Vygaudas Usackas) Афғонистондаги сайлов тизимида жиддий ислоҳотлар ўтказилиши лозимлигини таъкидлади.\nЕвропа Иттифоқи мулозими Афғонистоннинг амалдаги сайлов қонунлари мамлакатда кўп партиявий сайлов тизими ривожланишига тўсқинлик қилишини айтди.\n- Амалдаги “бир марталик овоз бериш” тизими сиёсий партияларнинг ривожланишига ҳалақит беради. У фақат якка шахслар учун овоз беришни таъминлайди холос, - деди Европа Иттифоқи расмийси.\nВигодас Юсаккас Афғонистондаги сиёсий партияларга кенг имкониятлар яратиш учун сайлов тизимида ислоҳотлари ўтказилишини Европа Иттифоқи қўллаб-қувватлашга тайёр эканини билдирди.\nЕвропа Иттифоқи вакили сайлов тизимидаги муаммолар Афғонистон дуч келаётган жуда кўп муаммоларнинг бири эканини таъкидлади.\nАфғонистон президенти Ҳамид Карзай июл ойида Кобулда ўтказилган анжумандан кейин 90 кун ичида сайлов тизимида ислоҳотлар ўтказишни ваъда қилган. Европа Иттифоқи расмийси ислоҳотлар Карзайнинг ана шу ваъдасига мувофиқ амалга оширилса, мақсадга мувофиқ бўлади деган фикр билдирди.\nАйни пайтда Европа Иттифоқи расмийси сайловда қанча фуқаро овоз бериш ҳуқуқига эга эканини аниқлаш учун Афғонистонда қисқа фурсатда аҳолини рўйхатга олиш кераклигини айтди.\n- Биз Афғонистонда қанча одам яшаётганини билмаймиз. Ҳозир мамлакатда 20 миллион одам яшаяптими ёки 40 миллион? Қанча одам сайловда овоз бериш ҳуқуқига эга? Сайловчилар қайд этилган аниқ рўйхат йўқ, - дейди Европа Иттифоқи расмийси.\nВигодас Юсаккас 18 сентябр куни парламент қуйи палатаси аъзолиги учун ўтказилган сайловлар Афғонистон халқининг “ўз демократик ҳуқуқларидан фойдаланиш йўлидаги жасорати ва истагини намойиш қилганини” урғулади.\nЕвропа Иттифоқи расмийси Афғонистонда ўтказилган парламент сайловлари жараёнида соҳтакорликка йўл қўйилганини, аммо “унинг кўламида ҳақида гапириш қийин экани”ни таъкидлади.\nВигодас Юсаккас Афғонистондаги сайловлар учун масъул бўлган Афғонистон Мустақил сайлов комиссияси ва шикоятларни ўрганадиган Сайлов шикоятлари комиссиясига бўлган ишонч охирги сайлови жараёнида йўл қўйилган соҳтакорлик ҳақидаги шикоятлар қанчалар ҳолис ўрганилишига боғлиқ деган фикр билдирди.


-Covid-19 пондкмияси дунёда инсон саломатлиги унинг -қийматидан муҳимроқ масала йўқлигини кўрсатмоқда.\nБу касалликни писанд қилмаган қудратли давлатлар ҳам охири ожиз эканлигини тан олди.\nЮртимизда ўз вақтида кўрилган чора тадбирлар, вазият қаътий назорат остига олингани бу борада барча имкониятлар ишга солинмоқдаки касаллик кенг тарқалмаслигига қаратилган. Яна бир муҳим жиҳати бу синовли кунларда халқни шунчаки уйингдан чиқма деб, ўз ҳолига ташлаб қўйилмаганидир. Пандимияга қарши курашда барча соҳа вакиллари бирдек ўзларини масъул билиб жонбозлик кўрсатаётганликлари ўтказилаётган хайрия тадбирларида фаол иштироки халқимизни янада жипислаштирмоқда. Ўзини беминнат ёрдамини бераётган ташкилотлардан яна бири Ўзбекистон Республикаси Соғлиқни сақлаш вазирлиги ҳузуридаги тиббий-ижтимоий хизматлар агентлиги тасарруфида “Саховат” ва “Мурувват” интернат уйлари бўлиб, уларда кекса ва ногиронлиги бўлган шахслар давлат таъминотига олинган. Маълумки, бу тоифадаги аҳоли қатлами касалликка тез чалинувчи хавф гуруҳи ҳисобланиб, ушбу тиббий-ижтимоий муассасалар фаолияти алоҳида эътиборни талаб этади.\nКоронавирус билан боғлиқ мураккаб эпидемик вазиятда “Саховат” ва “Мурувват” интернат уйларида ҳушёрликни янада ошириш ва бу касалликнинг муассасаларда тарқалишини олдини олиш борасида мақсадли бир канча ишлар амалга оширилиб келинмоқда.\nБарча “Саховат” ва “Мурувват” интернат уйлари узлуксиз фаолияти қатъий карантин режими талаблари асосида ташкил қилинди ҳамда муассасаларда карантин қоидаларига тўлиқ риоя қилинишини таъминлаш мақсадида миллий гвардия ходимлари томонидан қўриқлаш хизматлари ташкил қилинди. Муассаса ташқи ва ички худудларида, бўлим ва хоналарда СЭОА ходимлари томонидан хар 3 кунда дезинфекция ишлари олиб борилмоқда.\n14-кунлик қарантиндаги ходимлар ва васийликка олинганлар тиббий ниқоблар, антисептик эритмалар, гигиеник воситалар ва тиббий қўлқоплар билан тўлиқ таьминланди. Муассасаларда карантин даврида васийликка олинганларни эхтиёжини таьминлаш учун асосий воситалар (озиқ-овқат маҳсулотлари, дори-дармон воситалари, гигиена ва дезинфекция воситалари ҳамда кийим-кечак ва юмшоқ жиҳозлар) захираси тўлиқ шакиллантирилди;\nМуассаса ходимлари ва яшовчиларини хар куни соат 09:00 ва 19:00 да тана хароратлари ўлчаниб, респиратор касаллик белгилари мавжудлиги текшириб борилмоқда. Муассасаларда жисмоний масофани сақлаш мақсадида умумий овқатланиш ошхоналари ёпилиб, индивидул овқатланишлари ташкил қилинди.\nОвқат рационларига васийликка олинувчиларни имунитетини оширувчи маҳсулотлар киритилган ҳолда менюлар тузилди. Мана шундай меҳатлар эвазига биз кундалик хабарлардан кўплаб беморлар соғайиб уйига қайтаётганини эшитяпмиз, албатта бу шифокорларимизни саъй-ҳаракатлари натижаси. Шифо топган беморлар ҳам шифокорлардан миннатдор. Давлатимиз раҳбари томонидан улар фаолиятига юқори баҳо берилиб, ўз ҳаёти ва соғлиғини гаровга қўйиб, пандемия билан курашаётган шифокорлар, ҳамширалар, санитар ходимларга бутун Ўзбекистон халқи номидан чексиз миннатдорлик билдиргани ҳам бежиз эмас. Уларнинг меҳнати самараси ўлароқ вирус билан касалланган беморларимиз топади.\nИшонаманки, халқимиз ҳам улар учун дуода.\nДилдора Мавлянова, Бектемир тумани, экологик партия раиси\nУзННТМА Тошкент шахар худудий булим координатори


Ўзбекистонда қатъий карантин чекловлари режалаштирилмаяпти\n19:38 / 10.01.2022\nНиқоб тақмаганлар жаримага тортилмайди, уларга ниқоб берилади. Оммавий тадбирлар, хусусан концерт дастурлари карантин қоидаларига амал қилган ҳолда ўтказилиши давом этади.\n10 январь куни Соғлиқни сақлаш вазирлиги томонидан АОКАда Ўзбекистондаги коронавирус билан боғлиқ мавжуд эпидемиологик ҳолат юзасидан матбуот анжумани ташкил этилди ва унда махсус комиссиянинг сўнгги қароридан кейин юзага келган саволлар бўйича ойдинлик киритилди.\nКарантин эҳтимоли ҳақида\nҲозирда Ўзбекистонда қатъий карантин чекловларини киритиш кўзда тутилмаяпти. Бу ҳақда Санитария-эпидемиологик осойишталик ва жамоат саломатлиги хизмати бошлиғининг биринчи ўринбосари Холмамат Норбоев маълум қилди.\n«Чекловлар киритилишининг олдини олиш учун ҳам эмланишимиз керак», дея қўшимча қилди Норбоев.\nСоғлиқни сақлаш вазири ўринбосари Элмира Боситхонова ҳам вакцина олиш муҳимлигини таъкидлади.\n«Бир нарсани яхши тушуниш керак, вакцина омикрондан ҳимоя қилмайди. Эмланган одамда касаллик енгилроқ ўтади, холос. Биз уни юқтирмаслик учун жамоатчилик йиғилган жойлардаги муносабатларни камайтиришимиз ва гигиенага қаттиқ эътиборли бўлишимиз керак», деди у.\nОммавий тадбирларга чеклов йўқ\nМахсус комиссия қарорида давлат ташкилотлари ҳамда хўжалик бирлашмаларида аҳоли саломатлигини таъминлаш, мамлакатда эпидемиологик вазият барқарорлигини сақлаш мақсадларини кўзда тутиб, турли тадбирлар ташкил этиш тақиқланиши маълум қилинганди. Ижтимоий тармоқда эса 15 январдан оммавий тадбирлар тақиқланиши ҳақида асоссиз хабар тарқалди.\n«Оммавий концерт тадбирлари айни кундаги карантин талаблари асосида ўтказилади. Бироқ эпидемиологик ҳолат ўзгаришига қараб талаблар қатъийлашиши мумкин. Буни вақт кўрсатади», деди ССВ ҳузуридаги Коронавирусга қарши курашиш штаби аъзоси Ҳабибулла Оқилов.\nОмикрон Ўзбекистонда. ССВ эҳтиёт чоралари кучайтирилишини маълум қилди\nЖарима ҳақида гап йўқ\nМахсус комиссия қарорида жамоат жойларида ниқоб тақиш, ижтимоий масофани сақлаш, шахсий гигиена қоидаларига қатъий риоя этиш устидан назорат кучайтирилаётгани маълум қилинганди. Ижтимоий тармоқларда ниқобсиз қўлга тушганлар 1 млн 350 минг сўм миқдорида жаримага тортилиши ҳақида огоҳлантиришлар пайдо бўлди.\nҲабибулла Оқилов тиббий ниқоб тақмаган фуқаролар аввал огоҳлантирилишини, махсус комиссиянинг 9 январь кунги йиғилишида тиббий ниқоб тақмаган фуқароларга фақат огоҳлантириш берилиши айтилганини билдирди.\n«Бош вазир бошчилигида Махсус комиссия йиғилишида ички ишлар, миллий гвардия ходимларига кўчада юрганда муомалани тўғри қилиш тушунтирилди. Ниқобсиз бўлган фуқарога, биринчидан, тушунтириш, огоҳлантириш ва фақатгина огоҳлантириш берилади. Ходимларга ниқобсиз фуқароларга бериш учун керакли миқдорда ниқоблар тарқатилган. Жарималар тўғрисида ҳозирча гап йўқ», деди Оқилов.\nЎқиш онлайнга ўтказилмайди\nЎзбекистонда ОТМ талабалари ва мактаб ўқувчилари учун қишки таътил муддати 24 январгача узайтирилган. Бу эса ижтимоий тармоқда ўқиш онлайнга ўтказилиши мумкинлиги ҳақидаги гапларни келтириб чиқарди.\nОлий ва ўрта махсус таълим вазирлиги бош бошқарма бошлиғи Абдували Холиқов ОТМларда таълим жараёни онлайн форматга ўтказилмаслигини билдирди.\n«24 январдан кейин таълим жараёнлари онлайн форматга ўтказилмайди. Якуний назорат имтиҳонлари ўз вақтида бўлиб ўтади», деди у.\nҲабибулла Оқилов мактабларда таътил узайтирилиши омикрон аниқланиши билан боғлиқ эмаслигини таъкидлади.\n«Мактабларда таътил узайтирилиши мавсумий грипп билан боғлиқ. Омикрон кейин аниқланди. Ҳозир мавсумий грипп тарқаладиган вақт», деган у.


"Ўзбек банкларида бедодлик ҳукм сурмоқда"\nЯна пластик карточкалар муаммоси...\nҚашқадарё вилоятининг Косон тумани Гувалак қишлоғидан қўнғироқ қилган пенсионер Наримон ака ўзи яшайдиган минтақада бир неча ойдан бери пенсия пуллари пластик картага ўтказилаётгани, аммо "Халқ банки"да нақд пул бўлмагани сабабли пенсионер ва ногиронлар бошқа банк ходимлари “ёрдами”да пенсияларни 12-13 фоиз ҳисобига нақд пулга айлантириб олаётганларидан нолиди:\n- Бизларда Косон туманининг қишлоғида пенсияларимизни 100 фоиз пластикка айлантирди. 40 фоиз деган экан. Энди бу кимнинг қарори бўлган, президентнинг қарорими ҳеч ким билмайди, ҳамма сарсон. Бир хил момоларимиз бор, қарияларимиз бор, ногиронларимиз бор, бечоралар мана бугун ҳам Косонга боргандим, сарсонгарчилик, пенсиясини ололмаган. Пенсияни олиш учун, ўша "Агробанк"нинг олдида пулни алмаштириб бераяпти 12 фоизга. Борасиз, 100 мингдан 12 минг олиб қолаяпти. Банкнинг ўзидан пул чиқаради. Машинанинг орқасига қўяди. Багажникда қат-қат пул. Пулни алмаштириб бераяпти.\nОзодлик: Қачондан бери пенсия пластик карточкага ўтказилади?\nНаримон ака билан суҳбат\nЎзбекистондаги "Капиталбанк" ҳиссадорлик-тижорат банки хориждан жўнатилган пулни олувчиларга хизмат ҳақи жорий қилди. 1 июндан чет элдан "Капиталбанк" орқали пул олаётган фуқаролар 300 долларгача бўлган пул жўнатмаси учун 3 доллар, ундан ортиқ миқдордаги пул учун беш доллар хизмат ҳақи тўлайди.\nБунақа тўлов ҳозирча фақат "Капиталбанк"да пайдо бўлгани айтилмоқда.\nБухоро вилоятининг Қоракўл туманидан қўнғироқ қилиб ўзини Ботир ака деб таништирган фуқаро "Капиталбанк"нинг ўзи яшайдиган тумандаги бўлимида хориждан пул олмоқчи бўлганлар майда долларни ПАЙНЕТдан 3000 сўмдан сотиб олишга мажбур бўлаётганидан шикоят қилди:\n- Мана бугун Қоракўл туманидаги автовокзал олдидаги "Капиталбанк"ка бордим Россиядан юборилган 300 долларни олиш учун. Ўша пулни олиш учун банк 3 доллар пул сақлаяпти. Переводни юборган пайтда хизмат ҳақи тўланадику. Булар энди “Ҳисоб рақами очамиз. Кўчирамиз” дейди. Ҳисоб рақами нима учун очади? Юборилган переводга ҳисоб рақами очилмайдику. Уч доллардан пул олаяпти. Ҳеч кимда майда 1 долларлик йўқ. Доллар билан олаяпти. 1 долларликни ëнбошдаги Пайнетга ўтказиб, ўша ерда 3000 сўмдан сотаяпти. Давлатнинг доллари оборот бўлаяпти...


05:00 / 14.02.2017 2726 pdf Ўқиш режими + -\nЭр ўн икки ишда қуйидаги одобларга риоя қилиб, мўътадил бўлмоғи вожиб:\n1. Тўйни қилиш суннатдир.\n2. Хотинлар билан чиройли хулқда бўлиш.\n3. Улардан содир бўладиган азиятларга бардош бериш, зеро улар ҳар томонлама заифдирлар. Саҳиҳ ҳадиси шарифда воридки: «Хотинларга яхшиликни раво кўринглар, зеро улар қовурғадан халқ этилган. (Аллоҳ таоло биринчи марта Одам алайҳиссаломнинг қовурғаларидан онамиз Ҳавони яратган.) Чиндан ҳам қовурғанинг энг эгри ери унинг юқорисидир. Агар уни тўғрилайман, десанг, синдириб қўясан, агар уни ўз ҳолига қўйсанг, эгри бўлиб бораверади. Бас, хотинларга яхшиликни раво кўринглар». Имом Бухорий ривоятлари.\nБилингки, хотин билан ҳусни хулқда бўлиш фақатгина унга азият бермаслик эмас, балки ундан бўладиган азиятларга бардошли бўлиш, енгилтаклиги ва ғазабига ҳилмда бўлишдир. Бу тўғрида Расулуллоҳ соллаллоҳу алайҳи васалламга эргашиш лозим, зеро «Саҳиҳайн»да ҳазрат Умар розийаллоҳу анҳудан ривоят этилган ҳадисда Пайғамбар соллаллоҳу алайҳи васалламнинг хотинлари у зотга мурожаат этишган ва бирлари эртадан кечгача Расулуллоҳ алайҳиссаломни тарк этган.\n4. Хотин билан ўйнашиш ва у билан бирга ҳазиллашиш. Пайғамбар алайҳиссаломнинг ҳазрат Оиша билан чопишда мусобақа ўйнаганлари ҳақида ҳадислар келган. Бундан ташқари яна Расулуллоҳ соллаллоҳу алайҳи васаллам хотинлари билан енгил ҳазиллашиб турганлар. У зот Жобир розийаллоҳу анҳуга қарата: «Бикр – қизга уйлансанг бўлмайдими? Сен у билан ўйнашар эдинг ва у сен билан ўйнашар эди», дедилар. Имом Бухорий ва Муслим ривоятлари. Буларнинг барчаси ўз миқдори ва чегараси билан бўлмоғи лозим. Риоя этишда зиёда бўлиб кетмаслик керак. Токи хотин назарида эрнинг ҳайбати ва обрўси бутунлай кетиб қолмасин. Ўртача йўлни тутмоқлиги лозим бўлади. Ҳазрат Умар розийаллоҳу анҳудан ривоят этилган бир ҳадисда у зот баъзи омил (вакил)ларини койиб турган вақтда хотинлари аралашиб: «Эй мўминларнинг амири! Уни нима гуноҳи учун бундай қиляпсиз?» деб сўрайди. Шунда Умар: «Эй Аллоҳнинг душмани, сенинг бу билан нима ишинг бор? Сен-ку бир ўйинчоқсан, сени ўйнайди, кейин қолиб кетасан», деганлар.\n5. Рашк этишда мўътадил бўлиш. Бу офатидан қўрқиладиган асосий ишлардан ғафлатда бўлмаслик бўлиб, ёмон гумон этишда кўп муболаға этмасликдир. Пайғамбар соллаллоҳу алайҳи васаллам кечаси уйга келиб, аҳли аёлини уйғотиб эшик қоқишдан қайтарганлар. Имом Бухорий ривоят қилганлар.\n6. Нафақа этишда ўртача бўлиш. Жуда исрофгар ҳам ва жуда бахил ҳам бўлмаслик. Эркак аҳли аёлидан яхши таомларни дариғ тутмаслиги лозим бўлади. Зеро, бу ғазабни қўзғайди.\n7. Уйланувчи йигит ҳайз илми ва унинг аҳкомларини билиши. Ҳайз кўрган аёл билан қандай муошарат этиш ва бу ҳақда тўғри эътиқодни хотинга ўргатиш керак бўлади. Агар хотин қалбида бирон-бир бидъат бўлса, уни зоил этиши, намоз, ҳайз ва истиҳоза (ўн беш кундан зиёда қон кўриш) ҳукмларини хотинга таълим бериши лозим. Агар хотиннинг ҳайзи бир ракат намоз ўқишлик миқдорида мағриб намозидан олдин тўхтаса, унга пешин ва аср намозларининг қазосини ўқиши ва агар бир ракат намоз ўқиш миқдорида бомдод намозидан бурун ҳайзи тугаса, мағриб ва хуфтон намозларининг қазосини адо этиши вожиблиги билдирилади.\nБу ҳолларга аёллар кўп ҳам риоя этишмайди. Бу ишдан кўпгина инсонлар, ҳатто фақиҳлар ҳам ғафлатда қолганлар. Уламолар тунги намоздан мағриб ва хуфтон намозларини ирода этишади. Агар аёл субҳдан олдин пок бўлса, унга шом ва хуфтон намозларини қазо қилиб адо этиш вожиб. Кундузги намозга пешин ва аср намозлари дохил бўлади ва агар хотин мағриб (шом)дан олдин пок бўлса, унга кундуз намозлари – пешин ва аср намозларини адо этиш вожиб бўлади.\n8. Агар бир шахснинг бир неча хотини бўлса, улар ўртасида адолат этиши лозим бўлади. Адолат этиш уй-жой ва нафақада бўлади. Муҳаббат ва жинсий яқинлик қилишда эмас, зеро бунга эр қодир бўлмайди. Агар эр сафар этмоқчи ва улардан бирини ўзи билан бирга олиб бормоқчи бўлса, ўрталарида қуръа ташлайди. Қуръа қайси хотинга чиқса, шу билан сафарга боради.\n9. Эр итоатидан чиқиш. Агар итоатсизлик хотин томонидан содир бўлса, эр унга адаб беради ва тоатига мажбур этади. Аммо адаб бериш секин-аста – аввал панду-насиҳат этиш, қўрқитиш, сўнгра уриш билан бўлади. Аллоҳ таоло хабар бериб айтади: «Хотинларки, уларнинг итоатсизликларидан қўрқасизлар, бас, уларга ваъзу-насиҳат этинглар, уларни ўринларида тарк этинглар ва оғритмай уринглар» (Нисо сураси, 34-оят). Агар ўринда ётишни тарк этиш фойда бермаса, унга орқасини ўгириб ётади ва алоҳида жойда ётади. Уч кун у билан сўзлашишни тарк этади. Булар ҳам фойда бермаса, уни оғритмай уради. Урганда бирон еридан қон чиқмайди ва юзига тарсаки тортмайди.\n10. Яқинлик қилиш одоблари. «Бисмиллаҳ…» билан бошлаш суннатдир. Қиблага юзланмайди. Ўзи ва хотини устига бирор нарса ёпиб олади. Икковлари бутунлай яланғоч бўлишмайди. Эр хотинини эркалаб ўйнашади, қучоқлайди ва ўпади. Айрим уламолар жума кунидаги жинсий яқинликни яхши деб биладилар. Эр ўзининг истагини қондирганидан сўнг хотини ҳам қониқиши учун муҳлат беради. Хотиннинг бўшаши баъзан кечикиши мумкин.\nХотин ҳайз кўрган вақтдаги одоблар қуйидагилар: ҳайз кўрган хотин калта лозим кийиб, икки чоти орасини беркитади. Эр хотини билан кўнгилхушлик қилмоқчи бўлса, у кийган калта лозимга тегмайди. Ҳайз вақтида хотинга яқинлик этиш ва орқасига келиш жоиз эмас. Агар эр иккинчи марта яқинлик этишни хоҳласа, таносил аъзосини ювиб таҳорат олади.\nЯна эр жунуб бўлса, соч олдирмайди, тирноқлар қисқартирилмайди, қон ҳам олдирмайди.\nЭр хотинига яқинлик қилганда сувини хотин бачадонидан ташқарига ташлаши мумкин, лекин бу кароҳиятлидир.\n11. Фарзанд таваллуд топгандаги одоблар. Улар олтита:\nБиринчиси – ўғил туғилса, жуда ҳам хурсанд бўлмаслик, қиз фарзанд туғилса, зиёда хафа бўлмаслик.\nИккинчиси – фарзан туғилганидан кейин унинг қулоғига азон айтиш.\nУчинчиси – янги дунёга келган чақалоққа чиройли исм қўйиш. Имом Муслимнинг муфрад ҳадисларида воридким: «Аллоҳ азза ва жаллага энг маҳбуб исмларингиз – Абдуллоҳ ва Абдураҳмон». Кимнинг номи хунук бўлса, уни чиройлигига алмаштирсин, бу суннатдир. Пайғамбар соллаллоҳу алайҳи васаллам бир жамоа одамларнинг номларини алмаштирганлар. Расулуллоҳ соллаллоҳу алайҳи васаллам Алфаҳ, Нофэ, Ясор, Рабох, Барака каби исмларни маъқул кўрмаганлар. Чунки, масалан, кимдир «Барака шу ердами?» деб сўраса, унга жавобан «Йўқ», деб айтилади. (Шунда гўё барака йўқдек бўлади.)\nТўртинчиси – ўғил бола туғилса, иккита, қиз болага битта қўй сўйиб ақиқа маросими ўтказиш.\nБешинчиси – янги туғилган чақалоқ танглайини ширинлик билан кўтариш.\nОлтинчиси – хатна этиш.\n12. Талоқ. Талоқ Аллоҳ таоло ғазабланадиган мубоҳлардан бўлиб ҳисобланади. Эр хотинини бирор сабабсиз ва гуноҳсиз талоқ этиши макруҳ. Хотин ҳам эрини талоқ сўзини айтишга мажбур этадиган ҳолатга олиб келмаслиги зарур.\nЭр хотинини талоқ этмоқчи бўлса, тўрт нарсага риоя этмоғи лозим:\nБиринчиси – хотин ҳайздан пок ва у билан жинсий алоқада бўлмаган вақтда талоқ этиш, шунда хотиннинг иддаси чўзилиб кетмайди.\nИккинчиси – талоқ этганда бир талоқ билан кифояланиш. Бунда айтган сўзидан пушаймон бўлиб, хотинини қайтариб олиш имконияти бўлади. Бир эр хотинига бир лафз билан «Сен уч талоқсан», деса, хотини бир талоқи боин бўлади, хотин бошқа эрга тегиб, ундан ажрашгандан сўнг аввалги эрига иддасидан кейин янги никоҳ билан қайтиши жоиз. Бу масалада уламолар икки гуруҳга бўлинишган. Бир жамоа бу ҳолда хотин уч талоқ бўлади, деб айтади. Иккинчи гуруҳ эса йўқ хотин бир талоқ бўлади, деб айтишади.\nУчинчиси – эр талоқ ишида лутф кўрсатиши. Хотин бошига тўсатдан тушган фожеани ўрнига келтиришда унга хотирасига таскин берадиган нарса тақдим этади. Имом Ҳасан ибн Али розийаллоҳу анҳудан ривоят этиладики, у зот бир хотинни талоқ этганларидан кейин унга ўн минг дирҳам маблағни юборганларида талоқ бўлган хотинлари бундай деган экан: «Ажралган улуғ маҳбубдан – арзимас дунё матоси».\nТўртинчиси – талоқ бўлган хотин сирини ошкора этмаслик. Имом Муслим муфрад саҳиҳ ҳадисларида воридким: «Қиёмат кунида Аллоҳ ҳузурида одамларнинг ичида жойи энг ёмони – бу бир киши хотинига бир гапни айтади, хотини ҳам унга бир сўз дейди, сўнгра унинг сирини ошкора этади». Баъзи солиҳлардан ривоят этилади: «Бир киши хотинини талоқ этмоқчи бўлганида «Хотинингизда нима шубҳангиз бор?» деб сўрашди. У киши: «Оқил одам сирини фош этмайди», деб жавоб берган экан. Вақти келиб хотинини талоқ этганида: «Нима учун уни талоқ этдингиз?» деб сўрашганида, у киши: «У менинг ҳам, бошқанинг ҳам хотини эмас», деган сўзни айтган экан». Буларнинг ҳаммаси эрга тааллуқли масалаларнинг баёни.\nЭнди хотиннинг эрга нисбатан вожиботлари ҳақида сўз юритилади. Абу Умома розийаллоҳу анҳудан ривоят этилади: «Мен Расулуллоҳдан соллаллоҳу алайҳи васаллам эшитдим. У зот марҳамат қилиб: «Бир киши иккинчи бир кишига сажда этиши жоиз бўлганида, эрнинг хотинга бўлган ҳаққининг улуғлигидан уни эрига сажда этишга албатта амр этган бўлардим», дедилар». Абу Довуд ўз «Суннат»ларида ривоят этганлар. Бу қисмдаги ҳадислар эрнинг хотинга нисбатан кўп ҳақ ва ҳуқуқларини таъкидлайди. Буларнинг иккитаси муҳимроқдир:\nБиринчиси – ўзини номаҳрамдан эҳтиётлаб беркитиш ва эрининг манфаатларини авайлаб сақлаш.\nИккинчиси – қаноат. Салафи солиҳлар даврида хотинлар қаноатли бўлишган. Эр уйидан ташқарига ризқ-рўз топиш учун чиқмоқчи бўлса, аҳли аёли унга қарата: «Ҳаром топишдан эҳтиёт бўлинг. Бас, биз очлик ва йўқчиликка сабр этишимиз мумкин, аммо оташи дўзахга тоқат эта олмаймиз», деб айтишарди.\nХотинга вожиб бўлганлардан яна бири эрнинг молу-дунёсини исроф этмаслик. Агар унинг ризоси билан таом берса, эрига бўлган савобдек ўзига ҳам ажр бўлади, аммо унинг розилигисиз бўлса, эрига савоб, ўзига эса гуноҳ бўлади.\nТурмушга чиқишдан олдин қизнинг онаси унга муошарат одобларини ўргатмоғи лозим бўлади. Хотин уйида ўтирмоғи ва чархи билан машғул бўлмоғи (яъни, уй юмушларини адо этмоғи… – тарж.) лозим бўлади. Қўни-қўшнилари билан оз сўзлашмоғи, эри йўқлиги вақтида улар билан кўп кирди-чиқди этмаслиги зарур. Эри бор ва йўқ ҳолларда унинг ҳаққини риоя қилиб сақламоғи вожиб. Ҳамма вақт эрининг хурсанд бўлишини исташи, ўзи ва унинг мол-мулки борасида уни ҳеч қачон хафа этмаслиги лозим. Эри маъқул кўрмаганларни уйига асло киритмайди. Эри рухсат этгандагина уйига киритади. Хотин ҳиммати-ҳаракатини ишларини чиройли бажариш ва уй тартибини саранжом-саришта этишга қаратмоғи зарур. Ҳовли-жойдаги мумкин бўлган ҳар бир ишни адо этишда қоим бўлади. Эри ва унинг барча қариндошлари ҳақларини ўзининг ҳаққидан муқаддам билади. Бу никоҳ китобининг охиридир.\n05:00 / 14.02.2017 2156\n05:00 / 14.02.2017 2921\n4044 05:00 / 14.02.2017\n2419 05:00 / 15.02.2017\nВалимага уламоларимиз, никоҳ муносабати билан одамларга зиёфат уюштириш деб таъриф беришган. Чунки Пайғамбаримиз алайҳи салом айтганларки Келинга валима зиёфат давоми...\n2553 05:00 / 15.02.2017\n2646 05:00 / 14.02.2017\n111 18:00 / 04 декабрь\n48095 11:58 / 10.10.2018\n12819 15:03 / 10 март


Xiaomi раҳбари: Mi 10 флагмани Galaxy S20’дан камида 400 долларга арзон! - Terabayt.Uz\nXiaomi раҳбари: Mi 10 флагмани Galaxy S20’дан камида 400 долларга арзон!\nGalaxy Unpacked 2020 кўргазмаси Galaxy Z Flip тақдимоти билан бошлангани, яна Galaxy Buds+ қулоқчини намойиш этилгани ҳақида ёзгандик. Samsung унда Galaxy S20, Galaxy S20 Plus ҳамда Galaxy S20 Ultra флагманларини ҳам тақдим этган.\nXiaomi бош директори Лей Цзюнь (Lei Jun) ушбу тақдимотни изоҳлар экан, Samsung Galaxy S20 флагманини Xiaomi Mi 10’дан «камида 400 долларга қиммат», деган. Samsung флагманининг бошланғич версияси 999 долларга нархланганини ҳисобга олсак, Xiaomi Mi 10 бошланғич нархи 599 доллардан ошмаслиги аниқ бўлди. Агарда миш-мишлар рост бўлиб чиқса, 8/128 гигабайтлик бошланғич версиядаги Xiaomi Mi 10 ундан ҳам арзон бўлиши керак.\nШунингдек, бугун Xiaomi ушбу флагмани ҳақида янги маълумотларни расман ошкор этди. Унга кўра, Xiaomi Mi 10 симли усулда 50 ваттлик технология асосида тезкор қувватлана олади, симсиз усулда эса бу флагман 30 ваттлик тезкор зарядланади. Бундан ташқари, бошқа қурилмаларга у 10 ваттлик технология асосида симсиз усулда қувват юборишга қодир.\nЯна бошқа маълумотга кўра, Xiaomi Mi 10 ҳамда Mi 10 Pro смартфонлари Android 10 операцион тизими базасидаги MIUI 11+ график қобиғига эга илк моделлар бўлади.\nШунингдек, Xiaomi Mi 10 аккумуляторининг ток сиғими аввалги хабарларда айтилганидек 4000 эмас, балки нақ 4500 мА/соатга тенг эканини ҳам компания расман маълум қилган.\nXiaomi компанияси, бундан ташқари, Mi 10 экранида тасвир янгиланиш частотаси 90 герцга, сенсор қаватининг сўров частотаси эса 180 герцга тенг эканини маълум қилган. Шунингдек, унинг рекорд даражада митти камера модулига эга смартфон эканини айтиб ҳам мақтанган.\nЎҚИНГ: Xiaomi Mi 10’ларнинг РАСМИЙ нархлари: афсуски, эрта қувонибмиз!..\n#Samsung #Xiaomi #нархлар #Xiaomi Mi 10 #Samsung Galaxy S20 #Xiaomi Mi 10 Pro #Xiaomi Mi 10 5G


Аҳком - Hidoyat.uz\nАсосий саҳифа Мақолалар Аҳком\nЧоп этилди Aprel 18, 2019 Аҳкомda fikr bildirishni o'chirish\n“Аҳком” сўзи луғатда “буйруқ”, “топшириқ”, “ҳукм” деган маъноларни англатади.\nИстилоҳда эса: бу имтиҳон дунёда яшаши учун одам боласига бериладиган қисқа умр мобайнида бошидан ўтадиган турли хил жараёнлар билан боғлиқ қоидалар, ҳамда одоб-ахлоқ меъёрларидан иборат ҳукмлардир. Пайғамбарлар ўз умматларини кейинги галда шу аҳкомларга даъват этган.\nБарча пайғамбарлар, биринчи қисм – ақидада бир хил бўлган ва қавмларини шу ақидага, шу эътиқодга чақиришган. Кишиларнинг эътиқодини ислоҳ қилиш, тафаккурини тарбия қилиш ҳар бир пайғамбарнинг энг биринчи ўриндаги бурчи бўлган.\nИккинчи қисм – аҳкомларда эса фарқ бўлган. Баъзи олдинги умматларга ҳаром бўлган нарса кейингиларга ҳалол қилинган ёки аксинча. Чексиз илму ҳикмат эгаси Аллоҳ таоло ҳар бир қавмнинг ўз замонаси, яшаш шароити ва яна бошқа томонларига мос энг керакли, фойдали ҳукмни жорий қилган.\nЮқорида келтирганимиз ҳар икки қисм бир сўз билан “дин” деб ифодаланган, номи “Ислом” дейилган. Жамики пайғамбарларнинг дини бир бўлган ва улар одамларни мана шу ягона динга даъват этишга юборилган.\nИслом одамлар ўртасида бир ота-онадан бўлган оға-иниларники каби инсоний бирликни эълон этиш йўлини тутди. У жамиятдаги ижтимоий бирликни дарахтга ўхшатди. Шу ўринда Қуръон инсонларга асл инсоний бирликларини эслатиб турадиган: “Эй инсонлар… Эй Одам фарзандлари!” деган лафзлар билан кўп маротаба хитоб қилганини, шунингдек, бир дин фарзандларини миллати, тоифасини ажратмай: “Эй имон келтирганлар… Эй мўминлар!” дея чақирганини мулоҳаза этиб ўтишимиз фойдадан холи эмас.\nИслом аҳкомларидаги инсоний ўзига хосликни шариат бобларининг ҳар бирида аниқ сезасиз. Намозда одамларнинг барчаси Аллоҳ олдида баробар туради. Унда подшоҳ, ё улуғ, ё олим учун махсус макон ажратилмайди. Рўзада ҳам одамлар амир, ё бой, ё шарифга ажратилмай, бир хил даражада очликни бошдан кечиради. Ҳажда одамлар бир хил кийим кияди. Бир хил жойда туришади. Бир хил ибодатни адо этишади. Бу борада ҳамма баробар, кучли ва заиф, улуғ ёки омининг фарқи йўқ. Фуқаролик қонунларига қарасак, одамлар ўртасидаги алоқаларда устувор қонуният – ҳақиқат экани, қонунчиликдан кўзланган мақсад – адолат экани, ҳар қандай эзилган ва мазлум учун қонун қўлидаги байроқ – зулмни даф этиш эканини кўрамиз. Жиноятга оид қонунларда эса, жиноят қилган ҳар қандай кишига жазо бир хил эканини кўрамиз. Ким ўлдирса, ўлдирилади. Ким ўғирласа, жазоланади. Ким ҳаддан ошса, адаби берилади. Қотил олим ё жоҳил бўлишининг, мақтул амир ё деҳқон бўлишининг фарқи йўқ. Ёки тажовузкор мўминларнинг амири ё тўқувчи эканининг, тажовуз қурбони ажам ё араб, шарқлик ё ғарблик эканининг эътибори йўқ. Ҳаммаси қонун назарида баробардир.\nОдамларнинг барчасига дин аҳкомларини бажаришда, ирқлари, рангларидан қатъи назар, инсоний мукаррамликни исбот этган пайтда шариат бундан ҳам юксакликка кўтарилди.\n«Дарҳақиқат, (Биз) Одам фарзандларини (азиз ва) мукаррам қилдик ва уларни қуруқлик ва денгизга (от-улов ва кемаларга) миндириб қўйдик ҳамда уларга пок нарсалардан ризқ бердик ва уларни Ўзимиз яратган кўп жонзотлардан афзал қилиб қўйдик”(Исро, 70), деб марҳамат қилган.\nОдамларнинг ҳаёти, эътиқоди, илм олиши ва умр кечиришдаги барча ҳуқуқларига кафил бўлган бу ҳурмат уларнинг барчаси учун баробар эди. Одамларнинг ҳаммасига бир хил даражада кафил бўлиш давлатнинг мажбурияти эди. Инсонларни Аллоҳ мукофотлаши ва жазолаши асослари уларнинг зоҳир амалларига қараб эмас, балки ниятларига қараб бўлишини эълон қилган пайтда шариат юксакликнинг бундан ҳам юқори чўққисига кўтарилди. Ҳадисда: “Албатта, Аллоҳ сизларнинг суратларингизга эмас, балки қалбларингизга қарайди”, дейилган. Демак, жазолаш ва мукофотлаш боиси ният экан. Пайғамбаримиз (соллаллоҳу алайҳи ва саллам): “Албатта, амаллар ниятлар биландир. Ва ҳар бир киши нимани ният қилган бўлса, шу бўлади…”, деганлар. Аллоҳнинг ҳузурида мақбул ният – яхшилик, одамларга манфаат етказиш ва ҳеч қандай моддий ғараз ёки тижорий фойдани кўзламай Аллоҳнинг розилигини талаб қилишдир.\n“Эй имон келтирган бандалар! Парвардигорингизга руку, сажда ва ибодат қилиб, яхшилик қилингиз! Шояд нажот топсангиз” (Ҳаж, ,77) дейилади (бу оят сажда ояти бўлгани боис, ўқилганда сажда қилиш вожиб бўлади).\nДарвоқе, Аллоҳ таоло жорий қилиб қўйган боқий аҳкомларнинг замирида биз билмайдиган улкан ҳикматлар яширинган. Бу ҳикматларни англаш учун аҳкомларни амалга ошириш ва ҳаётимизга жорий этиш зарур.\nАсар “Мовароуннаҳр” нашриётида чоп этилган Нашриётдан харид нархи 34000 сўм


Баҳодир Аҳмедов: "Мақсадимиз – Осиё чемпионати финал босқичига йўлланмани қўлга киритиш" / CHAMPIONAT.asia\n18:23"Атлетико"нинг яна бир футболчиси коронавирусга чалинди 0 18:00Азмун Ўзбекистон терма жамоасига қарши ўйинда иштирок этади 2 18:00Coca Cola Суперлига. “Бунёдкор” – АГМК 1:1 (Матнли трансляция) 11 17:53Coca Cola Суперлига. “Қизилқум” – "Машъал". Асосий таркиблар маълум 2 17:39Бартомеу яна саҳнада! У Суаресни "Атлетико"га ўтишини тўхтатиб қўйди. Уругвайлик ғазабда 13 17:14Вейналдум яна "Ливерпуль" билан шартномани узайтиришдан бош тортди 1 16:51Хитой Суперлигаси. Аҳмедов ҳаракат қилаётган "Тяньцзинь Тэда" 90+1 дақиқада гол ўтказиб, мағлубиятга учради 3 16:23Карикатура: Кепа "Челси"да қоладими? 4 16:00Olamsport: Собиқ UFC чемпионининг Дэна Уайтга жавоби, Порье шу йил Фергюсонга қарши жанг қилмоқчи 0 15:59Шота Арвеладзе: "Рақиб учун ғурур, биз учун эса финал ўйини бўлади" 46 15:51Йович "Айнтрахт"га қайтмоқчи. Унга Зидан билан муносабатлар ёқмаяпти 3 15:23Альваро Мората тиббий кўрикдан ўтди 8 14:34"Шаҳр Ходро" бош мураббийи: "Пахтакор"ни ҳурмат қиламан" 30 14:27"Интер" Видалнинг трансферини эълон қилди 4 14:18"Тяньцзинь Тэда" - "Хэбэй Илиньшаньчжуан". Асосий таркиблар маълум 0\nБаҳодир Аҳмедов: "Мақсадимиз – Осиё чемпионати финал босқичига йўлланмани қўлга киритиш"\n22 окт 2019 22:35\nТеглар : Ўзбекистон футзал терма жамоасиБаҳодир Аҳмедовфутзал саралаш Осиё чемпионати-2020 саралаш\nЭртадан бошлаб Эроннинг Урмия шаҳрида футзал бўйича Осиё чемпионати-2020 саралаш баҳслари старт олади.\nЎзбекистон миллий терма жамоаси гуруҳда Тожикистон, Непал ва Афғонистон билан баҳс олиб боради.\nБугун саралаш ўйинлари олдидан қатнашчи терма жамоалар бош мураббийлари иштирокида матбуот анжумани ташкил этилди. Унда футзал бўйича Ўзбекистон миллий терма жамоаси устози Баҳодир Аҳмедов қуйидагича фикр билдириб ўтди:\n- Авваламбор, бизни яхши кутиб олишгани учун мезбон – эронликларга миннатдорчилик билдираман. Олдинда бизни қизиқарли ва шиддатли учрашувлар кутиб турибди. Зеро гуруҳимиздан ўрин олган ҳар бир жамоа етарлича қаршилик кўрсатиш имконига эга. Лекин биз ҳам ўз ўйинимизни намойиш этиб, бор маҳоратни ишга солишга уринамиз. Мақсадимиз – саралаш баҳсларини муваффақиятли ўтказган ҳолда қитъа чемпионати финал босқичига йўлланмани қўлга киритиш. Умид қиламанки, саралашни юқори кайфиятда ўтказиб, якунда Осиё чемпионатига йўл оламиз, - деди тажрибали мутахассис.\nТаъкидлаш жоиз, Ўзбекистон миллий терма жамоаси дастлабки учрашувини эртага, 23 октябрь куни Афғонистонга қарши ўтказади. Ушбу ўйин маҳаллий вақт билан соат 15:30да, Тошкент вақти билан эса 17:00да старт олади.\n"Шаҳр Ходро" бош мураббийи: "Пахтакор"ни ҳурмат қиламан" 30


Ўзбекистон қирғиз фуқаросини ватанига қайтарди\nЎзбекистон чегарачиларига кўра, Чўнғара қишлоғида 2 тоннага яқин чегара тўсма сими ўғирланган.\n2011 йил 4 декабрида ўзбек чегарачилари томонидан сим ўғирлашда айбланиб қўлга олинган қирғиз фуқароси Тўпчубек Каримов 3 минг доллар жарима тўлаб, 40 кундан сўнг ватанига қайтарилди.\nБоткен вилоятининг Ўзбекистон билан чегарадош Чўнғара қишлоғида истиқомат қилувчи 24 ёшли Тўпчибек Каримов ҳозирда ўз яқинлари ва оила аъзолари бағрида.\n- Биз Асан иккаламиз ўтин қилгани бордик. Кейин сим кесдик. Сим кесаётганимизда Ўзбекистон солдатлари бизга ўқ отди. Асан қочиб кетди. Беш марта ўқ отишди, иккинчи ўқ оёғимга тегди. Кейин мени ушлаб Ўзбекистонга олиб кетишди, - деб эслайди Тўпчубек Каримов.\nТўпчубек Каримов ҳамқишлоғи Жанибек ўғли Асан билан ўтган йилнинг 4 декабр куни ўзбек чегарасидаги тўсма симларни ўғирлашда гумонланиб ўзбек чегарачилари томонидан ўққа тутилган. Натижада Тўпчибек Каримов оёғидан яраланган. Унинг шериги Асан эса қочиб қутилган. Мазкур ҳолат юзасидан бир неча маротаба Қирғизистон ва Ўзбекистон чегарачилари учрашуви ҳам бўлиб ўтган. Учрашувда ўзбек чегарачилари Чўнғара қишлоғи атрофидаги чегаранинг тўсма симларидан 2 тоннага яқини йўқолганини, унинг баҳоси 3 минг доллар бўлишини айтишган. Учрашувларда, шунингдек, Тўпчибек Каримов Ўзбекистон ҳудудида касалхонада экани ва 3 минг доллар жарима эвазига Қирғизистонга қайтарилиши ҳам маълум бўлган.\n- Биз чегара яқинига ўтин қилиш учун борган эдик. Кейин Асан “Сим кесайлик, сотамиз”, деди. Сим кесаётганимизда Ўзбекистон чегарачилари бизга ўқ отди. Кейин солдатлар мени бир ерга олиб боришди, ўша ердан касалхонага ётқизишди, оёғимни гипс қилишди. Мени сўкиб, калтаклашмади, солдатлар ейдиган овқатдан еб юрдим,- дер экан Тўпчубек Каримов ўғирликка тирикчилик важидан қўл урганини қўшимча қилди.\nМаълумотларга кўра, Чўнғара қишлоғи ахолиси асосан пахса девор уриш ва устачилик билан тирикчилик қилади. Қишлоқда бошқа иш йўқ. Экин қилишга эса сув йўқ. Қишлоққа бир неча ойдан бери газ берилмаётгани сабабли аҳоли чегара ҳудудлари атрофида ўтин теради.\nҚишлоқ оқсақоллар кенгаши раиси Нажмиддин Ташпековнинг айтишича, қўшни давлат чегарачилари билан боғлиқ нохуш ҳодисалар биринчи маротаба бўлмаётган экан. Унга кўра, чўнғараликлар мол боқиш ёки ўтин ғамлаш учун чегарага яқин боришга ҳам қўрқиб қолган.\n- Газ тўхтагани учун биз ўтин билангина кун кўрамиз. Печкага ҳам тандирга ҳам ўтин ишлатамиз. Бундан аввал ҳам қўй боққани борган ҳамқишлоқларимизни чегара олдида тутиб олишган. Бизнинг чегарачиларимиз бир неча маротаба одамларимизни қайтаргани ёрдам беришган, - деди Нажмиддин Ташпеков.\nБоткен чегара бўлими бошлиғи ўринбосари Асанбай Ақматов маҳаллий аҳоли орасида чегара қонуни қоидалари бўйича тушунтириш ишлари олиб бориш зарурлигини айтди:


ЖАРда «COVID-19»ни юқтириш ҳолатлари жуда кескин ўсмоқда. Беморлар орасида болалар кўп\nЖанубий Африка Республикаси (ЖАР)да «COVID-19» билан касалланганлар сонининг жуда кескин ўсаётгани маълум қилинди.\nЎзбекистонда коронавируснинг янги штамми — «Омикрон» аниқландими?\nБу ҳақда Инновацион ривожлантириш вазирлиги ҳузуридаги Илғор технологиялар маркази томонидан маълум қилинди.\nЎзбекистон делегацияси Саудия Арабистонига Умра сафарини ҳал этиш учун жўнаб кетди.\nShowing 1-8 of 9,222 items.


Россиялик мусулмонларнинг ҳаж амалини бажаришга имкониятлари йўқ\nМанзилингиз:Муслимаат»Бош саҳифа»Янгилик ва хабарлар»Россиялик мусулмонларнинг ҳаж амалини бажаришга имкониятлари йўқ\nBy Muslimaat on\t Avgust 24, 2015 Янгилик ва хабарлар\nДоллар курсининг ўзгариб туриши туфайли Саудия Арабистонининг муқаддас қадамжоларига йўл харажатлари қимматлашган. Шунинг учун россиялик мусулмонлар бу йил ҳаж амалини бажаришдан қайтмоқдалар.\nРоссия муфтийлари Кенгашининг хабар беришича, бу йили россиялик зиёратчиларнинг сони 16,4 мингдан кам кишини ташкил этади. Саудия Арабистони Россия учун айнан шунча ўрин ажратган. Шунингдек, ўринларнинг шаҳарлараро тақсимланиши эҳтимолдан ҳоли эмас. Аммо ҳали қатъий қарорга келинган эмас.\nМуфтийлар Кенгаши раисининг ўринбосари Рушан Аббосов изоҳ беради: «Ҳозиргача фақат Қрим шаҳрига ажратилган 300 ўрин тўлган. Зиёратчилар сони доим юқори бўлган Доғистон ва бошқа шаҳарларга ажратилган ўринлар ҳали тўлган эмас». Унинг айтишича, сафар қиймати 3,5 минг долларни ташкил этади. Бироқ Қрим шаҳри имтиёзга эгадир, яъни харажатнинг 30 фоизи давлат томонидан тўланади.\nБу йилдан бошлаб Саудия Арабистонига сафар қилиш учун биометрик паспортга эга бўлишлик шарти қўшимча қийинчиликларни туғдирди ҳамда баъзи шаҳарларга ажратилган ўринлар сони камайтирилган, дея хабар беради «islam.ru» сайти.\nМанба: «ислам и семья.сом»


Британия Олий суди раиси лавозимини илк бор аёл киши эгаллайди\n11:01 / 22.07.2017\nБуюк Британия Олий суди раиси лавозимини илк бора аёл киши – Ричмонд баронессаси Бренда Хейл эгаллайди. Унинг бу лавозимга тайинланиши ҳақида мамлакат бош вазири канцелярияси жума куни эълон қилди.\n"Бу мен учун катта шараф ва жиддий чақириқ – бу лавозимда лорд Нойбергерни алмаштириш. Унинг муваффақиятли ишларини давом эттириб, янада кўпайтиришга ҳаракат қиламан, жумладан, Бирлашган Қиролликнинг ҳар бир қисми билан янада қалин алоқаларни йўлга қўйиш ниятидаман. Буни ўша ҳудудлардаги йиғилишлар ва жамоатчилик билан алоқалар усулларини яхшилаш орқали қилиш мумкин", - дейилади 77 ёшли баронессанинг баёнотида.\nЛорд Дэвид Нойбергер жорий йилнинг февралида ёз ойларида лавозимини тарк этиб, пенсияга чиқиши ҳақида маълум қилди. Айни дамда суд раисининг ўринбосари бўлиб турган Хейл хоним янги лавозимига расман 2 октябрь куни қасамёд қабул қилгач кирашади. Ўша куни уч нафар янги судья ҳам қасамёд қабул қилади, улардан бири аёл киши - Жил Блэк. У ҳам тайинловдан сўнг баронесса унвонини олади.\nБуюк Британия Олий суд